sagorsarker/bangla-wikipedia huggingface dataset:
প্রমোদ দাশগুপ্ত

প্রমোদ দাশগুপ্ত (১৩ জুলাই ১৯১০ - ২৯ নভেম্বর ১৯৮২) একজন ভারতীয় বাঙালি কমিউনিস্ট রাজনীতিবিদ ছিলেন। তিনি ভারতের কমিউনিস্ট পার্টি (মার্কসবাদী) (সিপিআই (এম)) এর পশ্চিমবঙ্গ শাখার প্রথম সম্পাদক ছিলেন, ১৯৬৪ সালে পার্টির জন্ম থেকে ১৯৮২ সালে তাঁর মৃত্যু পর্যন্ত। তিনি সিপিআই (এম) এর পলিটবুরোরও সদস্য ছিলেন, পার্টির সর্বোচ্চ সিদ্ধান্ত গ্রহণকারী পরিষদ। যদিও তিনি ব্যক্তিগতভাবে কখনও নির্বাচনে প্রতিদ্বন্দ্বিতা করেননি, দাশগুপ্ত দল এবং পার্টির ক্যাডারদের শৃঙ্খলাবদ্ধ সংগঠক হিসাবে খ্যাতি অর্জন করেছিলেন। তাঁর নেতৃত্বে, সিপিআই (এম) -র নেতৃত্বাধীন বামফ্রন্ট ১৯৭৭ সালের নির্বাচনের এক দুর্দান্ত বিজয়ী হয়ে ক্ষমতায় এসেছিল এবং দাশগুপ্তের মৃত্যুর পরে বেশ কয়েক দশক ধরে পশ্চিমবঙ্গের রাজনীতিতে প্রভাবশালী শক্তি হিসাবে রয়ে গিয়েছিল।
প্রমোদ দাশগুপ্ত ১৯১০ সালের জুলাই মাসে ব্রিটিশ ভারতের অবিভক্ত বাংলার কুঁয়োরপুর বৈদ্য পরিবারে জন্মগ্রহণ করেছিলেন। তাঁর বাবা সরকারি চাকরিতে নিযুক্ত একজন চিকিৎসক ছিলেন। দাশগুপ্তের আট ভাইবোন ছিল, যাদের মধ্যে একটি বোন সহকর্মী সিপিআই (এম) সদস্য হবেন। তিনি ১৯২৪ সালে সন্ত্রাসবাদী আন্দোলনের সাথে যুক্ত হয়ে অনুশীলন দলে যোগ দেন। ১৯২৮ সালে বরিশাল জিলা স্কুল থেকে প্রথম বিভাগে ম্যাট্রিক পাশ করেন এবং ব্রজমোহন কলেজে ইঞ্জিনিয়ারিং পড়ায় প্রবৃত্ত হন। এরপরেই তিনি তাঁর রাজনৈতিক কর্মকাণ্ড কলকাতায় সরিয়ে নিয়েছিলেন। কলকাতা কর্পোরেশন ওয়ার্কশপে মেকানিকাল ইঞ্জিনিয়ারিং-এ শিক্ষানবিশ ছিলেন।
১৯২৯ সালে বিখ্যাত মেছুয়া বাজার বোমা মামলায় তাঁকে গ্রেপ্তার করা হয়েছিল এবং সতীশচন্দ্র পাকড়াশী, সুধাংশু দাসগুপ্ত ও সত্যব্রত সেনের মতো আরও কয়েকজনকে গ্রেপ্তার করা হয়েছিল। তাঁদের মধ্যে কয়েকজনকে দোষী সাব্যস্ত করা হয়েছিল এবং কারাদন্ডে দণ্ডিত করা হয়েছিল, যদিও প্রমোদকে দোষী সাব্যস্ত করার মতো যথেষ্ট প্রমাণ ছিল না। তবে তাঁকে বেঙ্গল ফৌজদারি আইন সংশোধন আইনে আটক করা হয়েছিল। তিনি আট বছরের জন্য বাংলার বিভিন্ন কারাগারে এবং দেওলি আটক শিবিরে ছিলেন। ১৯৩৭ সালে তিনি মুক্তি পেয়েছিলেন।
১৯৩৮ সালে তিনি ভারতের কমিউনিস্ট পার্টির সদস্য ও ১৯৪৫ সালে দলীয় মুখপত্র 'স্বাধীনতা'র কর্মাধ্যক্ষ হন।
১৯৪৭ সালে প্রাদেশিক কমিটির সদস্য হন, ১৯৬০ সালে অবিভক্ত কমিউনিস্ট পার্টির রাজ্য সম্পাদক, পরের বছর কেন্দ্রীয় কমিটির সদস্য হন। ১৯৬৪ সালে পার্টি বিভক্ত হলে সিপিআই (এম) দলে যোগ দেন। ১৯৬১ থেকে ১৯৭৭ সালে পার্টিকে এগিয়ে নিয়ে যাওয়ায় তার সাংগঠনিক ক্ষমতার পরিচয় পাওয়া যায়।
১৯৮২ সালে চিকিৎসার জন্য প্রমোদ চীন দেশে যান। তার সঙ্গে ছিলেন বুদ্ধদেব ভট্টাচার্য। চীনের বেইজিংয়েই তার মৃত্যু হয়।
সংযুক্তা হেগড়ে

সংযুক্তা হেগড়ে (জন্ম: ১৭ জুলাই ১৯৯৮) একজন ভারতীয় অভিনেত্রী, যিনি মূলত দক্ষিণ ভারতীয় চলচ্চিত্রে অভিনয় করে থাকেন। রক্ষিত শেঠির বিপরীতে রিশব শেঠি পরিচালিত "কিরিক পার্টি"-তে অভিনয়ের মাধ্যমে চলচ্চিত্রে আত্মপ্রকাশ করেন তিনি। আর্য নামের চরিত্রে অভিনয়ের জন্য তিনি শ্রেষ্ঠ সহযোগী অভিনেত্রী বিভাগে ফিল্মফেয়ার পুরস্কার - কন্নড় অর্জন করেছিলেন।
তিনি "এমটিভি রোডিজ", "বিগ বস কন্নড়" (২০১৭) এবং "এমটিভি স্প্লিটসভিলায়" অংশ নিয়েছিলেন, যেখানে তিনি প্রথম রানার-আপ (২০১৮) হিসাবে প্রতিযোগিতা শেষ করেছিলেন।
সংযুক্তা এস হেগড়ের জন্ম হয়েছিল এক হিন্দু হাব্যাকা ব্রাহ্মণ পিতা এবং বেঙ্গালুরুর ক্যাথলিক মায়ের কাছে। তারা উত্তর কন্নড় জেলার একটি স্থান কেলগিনামনের অধিবাসী। তিনি সেন্ট পল'স ইংলিশ স্কুল থেকে বিদ্যালয়ের পাঠ সম্পন্ন করেছিলেন। তিনি নাচ এবং অভিনয় চালিয়ে যাওয়ার জন্য শ্রী ভগবান মহাবীর জৈন কলেজের বিএ মনোবিজ্ঞান এবং সাংবাদিকতায় ডিগ্রি কোর্স বন্ধ করে দিয়েছিলেন।
২০১৬ সালে ১৮ বছর বয়সী হেগড়েকে রক্ষিত শেঠির কৌতুক-নাট্যধর্মী চলচ্চিত্র "কিরিক পার্টি"-তে একটি সমরুপ সদৃশ নারীর মুখ্য চরিত্রে অভিনয় করানো হয়েছিল। তার ফেসবুক প্রোফাইলে মুগ্ধ হয়ে নির্মাতারা তাকে অডিশনের জন্য ডেকেছিলেন, যা তিনি পরবর্তীকালে প্রকাশ করেছিলেন। চলচ্চিত্রটি সমালোচকদের প্রশংসা পেয়েছিল এবং বাণিজ্যিকভাবে সফলতা লাভ করেছিল।
২০১৬ সালে হেগডে আপাতবাস্তব টেলিভিশন অনুষ্ঠান "এমটিভি রোডিজ"-এর প্রতিযোগী হিসাবে উপস্থিত হয়েছিলেন। তিনি বলেছিলেন যে, অনুষ্ঠানটির অংশ হওয়া তার শৈশবের স্বপ্ন ছিল। ২০১৭ সালে তিনি "বিগ বস কন্নড়"-এ অংশ নিয়েছিলেন এবং ৫৮তম দিনে অতিথি প্রবেশকারী হিসাবে প্রবেশ করেছিলেন। তবে সহ-প্রতিযোগী সমীর আচার্যকে শারীরিকভাবে লাঞ্ছিত করার জন্য ৬৬তম দিনে তাকে নির্গত করা হয়েছিল।
২০১৮ সালের অক্টোবরে হেগড়ে "এমটিভি স্প্লিটসভিলার" একাদশ মরসুমে ওয়াইল্ড কার্ড প্রবেশকারী হিসাবে প্রবেশ করেছিলেন।
গ্ল্যাডিস কুপার

ডেম গ্ল্যাডিস কনস্ট্যান্স কুপার, ডিবিই (১৮ ডিসেম্বর ১৮৮৮ – ১৭ নভেম্বর ১৯৭১) ছিলেন একজন ইংরেজ অভিনেত্রী। তিনি সাত দশক ব্যাপী মঞ্চ, চলচ্চিত্র ও টেলিভিশনে অভিনয় করেছেন। কিশোর বয়সে তিনি এডওয়ার্ডীয় সঙ্গীতধর্মী কৌতুকাভিনয় ও পান্তোমিমে কাজ করেন এবং প্রথম বিশ্বযুদ্ধের পূর্বে নির্বাক চলচ্চিত্রে কাজ করেন। তিনি ১৯১৭ থেকে ১৯৩৩ সাল পর্যন্ত প্লেহাউজ থিয়েটারে ব্যবস্থাপক ছিলেন এবং সেখানে তিনি অসংখ্য নাটকে কাজ করেছেন। ১৯২০-এর দশকের শুরু থেকে কুপার উইলিয়াম সমারসেট মম্‌ ও অন্যান্য নাট্যকারদের নাটকে অভিনয় করে প্রশংসা অর্জন করেন।
১৯৩০-এর দশকে তিনি লন্ডনের ওয়েস্ট এন্ড ও ব্রডওয়ে মঞ্চে কাজ শুরু করেন। ১৯৪০ সালে তিনি হলিউডে আগমন করেন এবং বিভিন্ন ধরনের চরিত্রে কাজ করে সফলতা অর্জন করেন। তিনি "নাউ, ভয়েজার" (১৯৪২), "দ্য সং অব বের্নাদেত" (১৯৪৩), মাই ফেয়ার লেডি (১৯৬৪) চলচ্চিত্রে অভিনয়ের জন্য তিনবার শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন। ১৯৫০ ও ১৯৬০-এর দশক জুড়ে তিনি মঞ্চ ও পর্দায় সমানতালে কাজ করেন এবং তার জীবনের শেষ পর্যন্ত মঞ্চে শ্রেষ্ঠাংশে কাজ করে যান।
কুপার ১৮৮৮ সালের ১৮ই ডিসেম্বর লন্ডনের লুইশামের হিদার গ্রিনের ২৩ এনার্সডেল রোডে জন্মগ্রহণ করেন। তার পিতা চার্লস উইলিয়াম ফ্রেডরিক কুপার (১৮৪৪-১৯৩৯) এবং মাতা মেবল বার্নেট (১৮৬১-১৯৪৪)। তিন বোনের তিনি সর্বজ্যেষ্ঠ। তার অপর দুই বোন হল ডরিস মেবল (১৮৯১-১৯৮৭) এবং গ্রেস ম্যুরিয়েল (১৮৯৩-১৯৮২)। লেখক হেনরি সেন্ট জন কুপার তার সৎ ভাই ছিলেন। কুপার যখন খুব ছোট তখন তারা সপরিবারে চিসউইকে চলে যান। তিনি সেখানে তার শৈশবের অধিকাংশ সময় কাটান।
কুপার ১৯৪০ সালে পুরোদমে চলচ্চিত্রে কাজ শুরু করেন এবং হলিউডে বিভিন্ন ধরনের চরিত্রে অভিনয় করে সফলতা অর্জন করেন। তিনি "নাউ, ভয়েজার" (১৯৪২) চলচ্চিত্রে বেটি ডেভিসের কর্তৃত্বপরায়ণ মা চরিত্রে অভিনয় করে শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন। পরের বছর তিনি "দ্য সং অব বের্নাদেত" (১৯৪৩) চলচ্চিত্রে সন্দেহবাতিক নান চরিত্রে অভিনয় করে আরেকটি একাডেমি পুরস্কারের মনোনয়ন লাভ করেন। ১৯৪৫ সালে তিনি মেট্রো-গোল্ডউইন-মেয়ারের "দ্য ভ্যালি অব ডিসিশন" চলচ্চিত্রে ক্ল্যারিসা স্কট চরিত্রে অভিনয়ের পর এই স্টুডিওর সাথে চুক্তিবদ্ধ হন। এরপর তিনি "দ্য গ্রিন ইয়ার্স" (১৯৪৬), "দ্য ককআইড মিরাকল" (১৯৪৬), ও "দ্য সিক্রেট গার্ডেন" (১৯৪৯) চলচ্চিত্রে অভিনয় করেন।
১৯৫০-এর দশকে তার অভিনীত উল্লেখযোগ্য চলচ্চিত্র হল "দ্য ম্যান হু লাভড রেডহেডস" (১৯৫৫) ও "সেপারেট টেবলস" (১৯৫৮)। তিনি মাই ফেয়ার লেডি (১৯৬৪) চলচ্চিত্রে রেক্স হ্যারিসনের মা মিসেস হিগিন্স চরিত্রে অভিনয়ের জন্য তার তৃতীয় একাডেমি পুরস্কারের মনোনয়ন লাভ করেন। ১৯৬৭ সালে তিনি "দ্য হ্যাপিয়েস্ট মিলিয়নিয়ার" (১৯৬৭) চলচ্চিত্রে ম্যারি ড্রেক্সেল চরিত্রে অভিনয় করেন এবং "দেয়ার আর দোজ" গানে কণ্ঠ দেন।
লেগোস

লেগোস নাইজেরিয়ার সর্বাধিক জনবহুল শহর ও আফ্রিকার বৃহত্তম শহর। মূল শহরটিতে ২০২১ সালের হিসাবে ১,৪৮,৬২,০০০ জন জনসংখ্যার সাথে লেগোস মহানগরীর মোট জনসংখ্যা ২১.৩ মিলিয়ন। এটি কায়রোর পরে আফ্রিকার দ্বিতীয় বৃহত্তম মহানগর অঞ্চল। লেগোস সমগ্র আফ্রিকার জন্য একটি প্রধান আর্থিক কেন্দ্র এবং এটি লেগোস রাজ্যের অর্থনৈতিক কেন্দ্র। অতিমহানগরীটিতে (মেগাসিটি) আফ্রিকার চতুর্থ সর্বোচ্চ জিডিপি এবং এই মহাদেশের বৃহত্তম ও ব্যস্ততম সমুদ্রবন্দর রয়েছে। এটি বিশ্বের দ্রুত বর্ধমান শহরগুলির মধ্যে একটি।
লেগোস প্রথমদিকে পশ্চিম আফ্রিকার ইওরুবার আওরি উপজাতির আবাসস্থল হিসাবে আত্মপ্রকাশ করে এবং পরবর্তীতে দ্বীপসমূহের সমন্বয়ের ভিত্তিতে একটি বন্দর নগরী হিসাবে আবির্ভূত হয়, যা বর্তমানের লেগোস দ্বীপ, এতি-ওসা, আমুও-ওডোফিন ও আপাপায়ের স্থানীয় সরকার অঞ্চলসমূহ (এলজিএ) মধ্যে অন্তর্ভুক্ত রয়েছে। লেগোস লেগুনের মোহনার দক্ষিণ পশ্চিমে আটলান্টিক মহাসাগর থেকে বাধা দ্বীপ ও পূর্ব-পশ্চিমে ১০০ কিলোমিটার (৬২মাইল) পর্যন্ত প্রসারিত বার সৈকতের মতো লম্বা বালির চর দ্বারা সুরক্ষিত দ্বীপসমূহ খাঁড়ি দ্বারা পৃথক। দ্রুত নগরায়ণের কারণে, এই শহরটি লেগুনের পশ্চিমে প্রসারিত হয়ে বর্তমান লেগোস মূলভূখণ্ড, অজেরোমি-ইফেলোডুন ও সুরুলেরকে অন্তর্ভুক্ত করেছে। এর ফলে লেগোসকে দুটি প্রধান অঞ্চলে শ্রেণিবিন্যাস করা হয়: দ্বীপ, যা মূল ভূখণ্ড হিসাবে পরিচিত অঞ্চলে প্রসারিত হওয়ার আগে লগোসের প্রাথমিক শহর ছিল। এই শহর অঞ্চলটি ১৯৬৭ সালে লেগোস রাজ্য গঠনের আগ পর্যন্ত সরাসরি যুক্তরাষ্ট্রীয় সরকার কর্তৃক পরিচালিত হত, যার ফলে লেগোস শহরকে বর্তমান সাতটি স্থানীয় অঞ্চলে (এলজিএ) বিভক্ত করা হয়েছিল এবং তৎকালীন পশ্চিমাঞ্চলীয় অঞ্চল থেকে অন্যান্য শহর যুক্ত (যা বর্তমানে ১৩ টি এলজিএ গঠন করে) হয় এবং এই রাজ্যটি তৈরি হয়।
১৯১৪ সালে একত্রীকরণ করার পর থেকে লোগোস শহরটি নাইজেরিয়ার রাজধানী, লেগোস রাজ্য গঠিত হওয়ার পরে শহরটি রাজ্যেরও রাজধানী হয়ে ওঠে। তবে, পরে রাজ্য রাজধানীটি ১৯৯৭ সালে ইকেজায় স্থানান্তরিত হয় এবং যুক্তরাষ্ট্রীয় রাজধানী ১৯৯১ সালে আবুজাতে স্থানান্তরিত হয়। যদিও লেগোসকে এখনও বিস্তৃতভাবে একটি শহর হিসাবে চিহ্নিত করা হয়, বর্তমানের লেগোস, "মেট্রোপলিটন লেগোস" নামে পরিচিত এবং সরকারিভাবে "লেগোস মেট্রোপলিটন অঞ্চল" নামে পরিচিত একটি নগর সমষ্টি বা পৌরপুঞ্জ, যা লেগোস রাজ্যের রাজ্যের রাজধানী ইকেজা সহ ১৬ টি এলজিএ নিয়ে গঠিত। এই পৌরপুঞ্জটি লেগোস রাজ্যের মোট জমি ক্ষেত্রের ৩৭%, তবে রাজ্যের মোট জনসংখ্যার প্রায় ৮৫% নিয়ে গঠিত।
মেট্রোপলিটন লেগোসের সঠিক জনসংখ্যা নিয়ে বিতর্ক রয়েছে। ২০০৬ সালের যুক্তরাষ্ট্রীয় আদমশুমারির তথ্য অনুসারে, এই পৌরপুঞ্জের জনসংখ্যা ছিল প্রায় ৮ মিলিয়ন। তবে, এই পরিসংখ্যানটি লেগোস রাজ্য সরকার দ্বারা বিতর্কিত হিসাবে চিহ্নিত হয়, যার ফলে পরবর্তী সময়ে রাজ্য সরকার কর্তৃক নিজস্ব জনসংখ্যার তথ্য প্রকাশিত হয় এবং লেগোস মহানগর অঞ্চলের জনসংখ্যা প্রায় ১৬ মিলিয়ন হিসাবে নির্ধারিত হয়। বেসরকারী পরিসংখ্যানসমূহ ২০১৫ সালে "বৃহত্তর মহানগরীয় লেগোস"-এর জনসংখ্যাকে প্রায় ২১ মিলিয়ন নির্ধারণ করে, যার মধ্যে লেগোস ও প্রায় ওগুন রাজ্য পর্যন্ত প্রসারিত আশেপাশের মেট্রো অঞ্চল রয়েছে।
গুফি অ্যাডভেঞ্চার্স

গুফি এডভেঞ্চার্স ডিজনি কমিক কর্তৃক প্রকাশিত একটি হাস্যরসাত্মক বইয়ের নাম। এই কমিকটির আসল চরিত্র হচ্ছে গুফি (লম্বাটে একটি কুকুর)। বইটিতে বিভিন্ন ধরনের কৌতুকপূর্ণ ঘটনা দেখা যায় যার মূলে থাকে গুফি চরিত্রটি। এপ্রিল ১৯৯০ থেকে আগস্ট ১৯৯১ পর্যন্ত গুফি এডভেঞ্চার্সের মোট ১৭টি সংস্করণ বের হয়েছে যা সম্পাদনা করেছেন ডেভিড সেইডম্যান।
গুফি এডভেঞ্চার একটি নিয়মিত কমিক বই ছিল। কিন্তু ডিজনি কমিক বইটিকে বাতিল করার সিদ্ধান্ত নেয়। এর কারণ হিসেবে অনুমান করা হয় বইটির কম জনপ্রিয়তা। খুব বেশি পাঠক বইটি পড়তো না। 
বইটির প্রতিটি সংস্করণে ইতিহাস কিংবা কল্পবিজ্ঞান নিয়ে কৌতুক কিংবা পপ সংস্কৃতি লক্ষণীয় ছিল। আবার কিছু সংস্করণ অন্যান্য কমিক বইয়ের নকল কিংবা অনুবাদ হতে তৈরি হতো।
যদিও গুফি সিরিজ বাতিল করা হয় তবুও ওয়াল্ট ডিজনির বিভিন্ন কমিক ও গল্পে গুফিকে দেখা যায়। যেমনঃ ডোনাল্ড এন্ড মিকি, ডোনাল্ড ডাক এন্ড মিকি মাউস, ওয়াল্ট ডিজনি জায়ান্ট।
১. বালবোয়া ডে গুফি এবং গুফি ফ্রাংকেন্সটাইন পর্ব ১
২. গুফি ফ্রাংকেন্সটাইন পর্ব ২, গুফি পিয়েরি এট দ্য নর্থ পোল এবং গুফ ব্রাদার্স এট কিটি হ্যাওক।
৩. কভার্ড ওয়াগন্স হো এবং আলেক্সান্ডার গুফ।
৪. দ্য গ্রেট গুফিডিনি
৫. স্যার গুফ এন্ড নাইটস অফ দ্য স্কোয়ার টেবিল এবং ফার্স্ট গুফ অন দ্য মুন
৬. সুপার গুফ অ্যান্ড দ্য থিফ অফ জানজিপার
৭. টু মাস্কিটার্স প্লাস ওয়ান
৮. গুফি ওয়াশিংটন আওয়ার ন্যাশন্স ফ্লাওন্ডার, এ গুফি লুক অ্যাট দা মুভিস এবং স্টার গুফ
৯. দ্যা নেফস গুফ.. জেমস গুফ
১০. গুফি সামুরাই এবং এ গুফি লুক এট দ্য ডোর্স
১১. গুফিস খান
১২. আরিজোনা গুফ এবং দ্য লস্ট এজটেক টেম্পল পর্ব ১ ও পর্ব ২
১৩. আলেক্সান্ডার গুফ দ্য আর্লি ইয়ার্স
১৪. সুপার গুফ ভার্সেস দ্য কোল্ড রে
১৫. শিয়ারলাক গুফ এন্ড দ্যা গিগ্লিং ঘোস্ট অফ নোটেনি মুর এবং দ্য গুফি উল্ফম্যান
১৬. ব্যাক ইন টাইম এবং টম্ব অফ গোফুলা
inducks.org
wolfstad.com
জিম্বাবুয়ীয় টুয়েন্টি২০ আন্তর্জাতিক ক্রিকেটারদের তালিকা

টুয়েন্টি২০ আন্তর্জাতিক (টি২০আই) আন্তর্জাতিক ক্রিকেট কাউন্সিল কর্তৃক নির্ধারিত টি২০আই মর্যাদার অধিকারী দুইটি দলের মধ্যকার আন্তর্জাতিক ক্রিকেট খেলাবিশেষ। টুয়েন্টি২০ ক্রিকেটের নিয়মের আলোকে এ খেলার আয়োজন করা হয়। ক্রিকেটের ক্ষুদ্রতর সংস্করণ এটি। ১৭ ফেব্রুয়ারি, ২০০৫ তারিখে অস্ট্রেলিয়া ও নিউজিল্যান্ডের মধ্যকার এ স্তরের প্রথম খেলা অনুষ্ঠিত হয়।
কমপক্ষে একটি টি২০আই খেলায় জিম্বাবুয়ে ক্রিকেট দলের অংশগ্রহণকারীকে এ তালিকায় যুক্ত করা হয়েছে। প্রথম টুয়েন্টি২০ ক্যাপ লাভকারী খেলোয়াড়দেরকে ক্রমানুসারে রাখা হয়েছে। তবে, একই খেলায় একাধিক খেলোয়াড়ের অভিষেককালে তাদের পারিবারিক নামের আদ্যাক্ষর অনুযায়ী সাজানো হয়েছে।
পারমাণবিক শক্তি গবেষণা প্রতিষ্ঠান স্কুল এন্ড কলেজ

পারমাণবিক শক্তি গবেষণা প্রতিষ্ঠান স্কুল এন্ড কলেজ (এ ই আর ই স্কুল এন্ড কলেজ) হলো বাংলাদেশের ঢাকা জেলার সাভার উপজেলায় অবস্থিত একটি মাধ্যমিক ও উচ্চমাধ্যমিক শিক্ষাপ্রতিষ্ঠান।
এটি ১৯৮৩ সালে পারমাণবিক শক্তি গবেষণা প্রতিষ্ঠান (এইআরই) ক্যাম্পাসে কর্মরত কর্মচারীদের এবং আশেপাশের অঞ্চলের শিশুদের জন্য একটি উচ্চ বিদ্যালয় হিসাবে প্রতিষ্ঠা করা হয়। ২০০৮ সালের পরে এটিকে কলেজ পর্যায়ে উন্নীত করা হয়, যা পারমাণবিক শক্তি গবেষণা প্রতিষ্ঠান স্কুল এবং কলেজ নামে পরিচিতি লাভ করে। এটি বাংলাদেশ পারমাণবিক শক্তি কমিশনের অধীনে এইআরইয়ের একটি অংশ। এটি এআরই-এর ডিজির নেতৃত্বে পরিচালনা কমিটি কর্তৃক পরিচালিত হয়। বর্তমানে বিদ্যালয়টিতে বিভিন্ন ক্লাসে ১,৬০০-এরও বেশি শিক্ষার্থী রয়েছে। এছাড়া ৩৭ জনের বেশি শিক্ষক এবং ১৩ জন অফিস কর্মকর্তা কর্মরত আছেন।
বনী ঠনী

বনী ঠনী () ছিলেন রাজস্থানের কিষাণগড়ের একজন কবি ও গায়িকা। তিনি কিষাণগড়ের রাজা সামন্ত সিংহের (১৭৪৮–১৭৬৪) পত্নী ছিলেন। কিষাণগড়ের মারওয়ার চিত্রশিল্পী নিহাল চান্দের আঁকা প্রায় ১৭৫০ সালের ভারতীয় লঘু চিত্রে কৃষ্ণ ও রাধার দেখা মিলে। এই রাধা-কৃষ্ণ আসলে সাবন্ত সিং ও বনী ঠনী বলে ধারণা করা হয়।
বনী ঠনীকে ভারতের মোনালিসা বলেও ডাকা হয়। রাজস্থানি ভাষার শব্দ বনী ঠনীর অর্থ হচ্ছে সেজেগুজে সুন্দর হয়ে থাকা। বনী ঠনী রসিক বিহারী নামে একটি কবিতা রচনা করেছিলেন। তিনি লাভলিস, উৎসব, প্রিয়া এবং নগর রমণী নামেও পরিচিত।
বনী ঠনীকে সুরুচিসম্পন্ন এবং সুন্দর বিশেষত্বের সাথে চিত্রিত করা হয়ে। ধনুক আকৃতির ভ্রু, পদ্মের ন্যায় চোখের পাপড়ি ও সূঁচালো থুতনি এর অন্যতম বৈশিষ্ট্য। বনী ঠনীর বর্তমান ছবিটি ১৯৭৩ সালের ৫ই মে জারি করা ভারতীয় ডাকটিকিটে প্রদর্শিত হয়েছিল।
হাথোর (দ্ব্যর্থতা নিরসন)

হাথোর হল প্রাচীন মিশরীয় পুরাণের এক দেবীর নাম।
হাথোর নামটির দ্বারা নিম্নলিখিত বিষয়গুলিও বোঝানো যায়:
কিউভি৬৬

কিউভি৬৬ (ইংরেজি: QV66) হল মিশরের রানিদের উপত্যকায় ফ্যারাও দ্বিতীয় রামেসিসের প্রধান পত্নী নেফেরতারির সমাধি। ১৯০৪ সালে টুরিনের মিশরীয় জাদুঘরের অধিকর্তা আর্নেস্টো শিয়াপারেলি এটি আবিষ্কার করেন। এই সমাধিটিকে প্রাচীন মিশরের সিস্টিন চ্যাপেল বলা হয়। নেফেরতারি (নামটির অর্থ "সুন্দরী সঙ্গিনী") ছিলেন দ্বিতীয় রামেসিসের প্রিয়তমা পত্নী। এই বিষয়টি তাঁর একাধিক কাজ থেকেই স্পষ্ট হয়ে যায়: নিজের রচনায় দ্বিতীয় রামেসিস নেফেরতারি সম্পর্কে লেখেন "[তিনি সেই রমণী] যাঁর জন্য সূর্য দীপ্তিময় হয়"; নেফেরতারি দেবী হিসেবে পূজা করার জন্য তিনি হাথোরের মন্দির নির্মাণ করেন; এবং দেওয়ালচিত্র অঙ্কন করান। যেমন অধিকাংশ মিশরীয় সমাধিতে পাওয়া যায় নেফেরতারি সমাধিতেও একদা নেফেরতারির মমিকৃত দেহ এবং তাঁর প্রতিনিধিত্বকারী প্রতীকগুলি সবই ছিল। এখন অবশ্য শুধু ৫,২০০ বর্গফুট দেওয়ালচিত্রের দুই-তৃতীয়াংশ ছাড়া সবই লুট হয়ে গিয়েছে। এই দেওয়ালচিত্রগুলি থেকে নেফেরতারির চরিত্রের একটি বিবরণ পাওয়া যায়। ছবিগুলিতে তাঁর সৌন্দর্যটি ফুটিয়ে তোলার ব্যাপারে বিশেষ গুরুত্ব দেওয়া হয়েছিল। কোনও কোনও ছবি রেখা ও লাল, নীল, হলুদ ও সবুজ রং দ্বারা পরিপূর্ণ। এগুলি পরলোকের মধ্য দিয়ে স্বর্গের চমৎকার পথনির্দেশ হিসেবে অঙ্কিত হয়েছিল।
মঠবাড়িয়া সরকারি কলেজ

মঠবাড়িয়া সরকারি কলেজ বাংলাদেশের পিরোজপুর জেলার মঠবাড়িয়া উপজেলার অন্তর্গত একটি সরকারি শিক্ষা প্রতিষ্ঠান। ১৯৬৯ সালে প্রতিষ্ঠিত জাতীয় বিশ্ববিদ্যালয়ের অধিভূক্ত কলেজটি উচ্চ মাধ্যমিক পর্যায়ের সার্টিফিকেট প্রদান করে।
কলেজটি ১৯৬৯ সালে উচ্চ মাধ্যমিক কলেজ হিসেবে প্রতিষ্ঠিত হয়।
<mapframe latitude="22.292737" longitude="89.960644" zoom="19" width="1218" height="650" />মঠবাড়িয়া সরকারি কলেজ দক্ষিণ-পশ্চিম বাংলার একটি ঐতিহ্যবাহী শিক্ষা প্রতিষ্ঠান, যা ১৯৬৯ সালে প্রতিষ্ঠিত হয়। একসময় এই অঞ্চল অবহেলিত ও অনগ্রসর হিসেবে পরিচিত ছিল, যার একটি বড় কারণ ছিল উচ্চ শিক্ষার অভাব। পাথরঘাটা, বামনা, কাঠালিয়া ও শরণখোলা অঞ্চলে উচ্চ শিক্ষার সুযোগ না থাকায় শিক্ষানুরাগীদের প্রচেষ্টায় এই কলেজ প্রতিষ্ঠিত হয়।
প্রতিষ্ঠার সময় কলেজটি মাত্র কয়েকজন শিক্ষার্থী নিয়ে যাত্রা শুরু করে এবং প্রথম অধ্যক্ষ ছিলেন জনাব আজহারুল হক। সে সময় শিক্ষক সংখ্যা ছিল ৯ জন। শিক্ষার প্রতি ক্রমবর্ধমান আগ্রহের কারণে প্রতি বছর শিক্ষার্থীর সংখ্যা বৃদ্ধি পেতে থাকে। বর্তমানে এই কলেজে ১৫৯৬ জন শিক্ষার্থী অধ্যয়নরত।
দক্ষিণ-পশ্চিমাঞ্চলের উচ্চ শিক্ষার চাহিদা ও জনগণের দাবির পরিপ্রেক্ষিতে ১৯৮৪ সালে কলেজটি জাতীয়করণ করা হয়। এর ফলে অভিজ্ঞ ও যোগ্য শিক্ষকদের নিয়োগ এবং শিক্ষার মানোন্নয়ন সম্ভব হয়। বর্তমানে কলেজের শিক্ষার্থীরা দেশের বিভিন্ন সরকারি বিশ্ববিদ্যালয়, মেডিকেল কলেজ ও অন্যান্য উচ্চ শিক্ষা প্রতিষ্ঠানে অধ্যয়ন করছে। অনেক শিক্ষার্থী বিসিএস পরীক্ষায় উত্তীর্ণ হয়ে গুরুত্বপূর্ণ পদে কর্মরত রয়েছে।
কলেজের অন্যতম প্রাক্তন শিক্ষার্থী জনাব গোলাম মোস্তফা পরবর্তীতে বিসিএস (সাধারণ শিক্ষা) ক্যাডারে যোগ দেন এবং এই কলেজের উপাধ্যক্ষ হিসেবে দায়িত্ব পালন করেন। তার প্রচেষ্টায় অর্থনীতি, রাষ্ট্রবিজ্ঞান, বাংলা ও ব্যবস্থাপনা বিষয়ে অনার্স কোর্স চালু হয়, যা এই অঞ্চলের উচ্চ শিক্ষায় নতুন দিগন্ত উন্মোচন করে।
বর্তমান অধ্যক্ষ প্রফেসর এম. এইচ. খালেদ কলেজের শিক্ষার মানোন্নয়ন, অবকাঠামোগত উন্নয়ন এবং ক্যাম্পাসকে পরিচ্ছন্ন ও আকর্ষণীয় রাখার জন্য কাজ করে যাচ্ছেন। তাঁর নেতৃত্বে মঠবাড়িয়া সরকারি কলেজ দক্ষিণ-পশ্চিমাঞ্চলের উচ্চ শিক্ষার একটি গুরুত্বপূর্ণ কেন্দ্র হিসেবে প্রতিষ্ঠিত হয়েছে।
কাউখালী সরকারি মহাবিদ্যালয়

কাউখালী সরকারি মহাবিদ্যালয় বাংলাদেশের পিরোজপুর জেলার কাউখালী উপজেলার অন্তর্গত একটি সরকারি শিক্ষাপ্রতিষ্ঠান। ১৯৭২ সালে প্রতিষ্ঠিত জাতীয় বিশ্ববিদ্যালয়ের অধিভূক্ত কলেজটি উচ্চ মাধ্যমিক সার্টিফিকেট, ডিগ্রি ও কিছু স্নাতক পর্যায়ের সার্টিফিকেট প্রদান করে।
কলেজটি ১৯৭২ সালে উচ্চ মাধ্যমিক কলেজ হিসেবে প্রতিষ্ঠিত হয়, ১৯৮৪ সালে বি.এ(পাস) কোর্স ও ২০১৫ সালে স্নাতক শ্রেনী খোলা হয়। তারিখে কলেজটিকে প্রথম এমপিওভুক্ত করা হয়।
ভান্ডারিয়া সরকারি কলেজ

ভান্ডারিয়া সরকারি কলেজ বাংলাদেশের পিরোজপুর জেলার ভান্ডারিয়া উপজেলার অন্তর্গত একটি সরকারি শিক্ষা প্রতিষ্ঠান। ১৯৭০ সালে প্রতিষ্ঠিত জাতীয় বিশ্ববিদ্যালয়ের অধিভূক্ত কলেজটি উচ্চ মাধ্যমিক সার্টিফিকেট, ডিগ্রি ও কিছু স্নাতক পর্যায়ের সার্টিফিকেট প্রদান করে।
কলেজটি ১৯৭০ সালে উচ্চ মাধ্যমিক কলেজ হিসেবে প্রতিষ্ঠিত হয়, ১৯৭২ সালে বি.এ (পাস) কোর্স ও ২০১৬ সালে স্নাতক শ্রেণি খোলা হয়। ১৯৮৬ তারিখে কলেজটিকে প্রথম এমপিওভুক্ত করা হয়।
সোনালি গলা বসন্তবৌরি

সোনালি গলা বসন্তবৌরি দক্ষিণ-পূর্ব এশিয়ার একটি এশীয় বসন্তবৌরির প্রজাতি যেখানে এটি ৯০০ থেকে ২,৭০০ মিটার উচ্চতার মধ্যে অগ্রগামী বন বাস করে। এটি ব্যাপক বণ্টন এবং স্থিতিশীল জনসংখ্যার কারণে আইইউসিএন লাল তালিকায় ন্যূনতম উদ্বেগ হিসেবে তালিকাভুক্ত করা হয়েছে।
দৈর্ঘ্য ২০ থেকে ২৩ সেন্টিমিটার। কপাল লাল। তালুতে সোনালি পট্টি। সমস্ত দেহ সবুজ। ডানার গোড়ার পালক নীল। কান ঢাকনি সাদাটে। গলা সোনালি। বুকের দিকে সোনালি আভা দেখা যায়। নিচের দিকে বাদবাকি সবুজ। ঠোঁট ত্রিভুজাকৃতির, শক্ত মজবুত, কালচে। পা জলপাই রঙের।
বাংলাদেশ ছাড়াও বৈশ্বিক বিস্তৃতি উত্তর-পূর্ব ভারত, নেপাল,মিয়ানমার,থাইল্যান্ড,লাওস,ভিয়েতনাম ও তিব্বত পর্যন্ত।
ছোট পাকা ফল ও ফুলের মধু। প্রজনন মৌসুম মার্চ থেকে মে। অঞ্চলভেদে ভিন্ন। গাছের কাণ্ডে নিজেরা খোড়ল করে বাসা বানায়। ডিম পাড়ে ২-৩টি। ডিম ফুটতে সময় ১৫-১৭ দিন।
অন্তঃপ্রবাহ

জলবিজ্ঞান অনুসারে অন্তঃপ্রবাহ হলো পানিচক্রের একটি অংশ, যেখানে পানি পৃথিবীপৃষ্ঠের নিচ দিয়ে প্রবাহিত হয়।
পানিচক্রে পৃথিবীপৃষ্ঠে বৃষ্টিপাতের সময় কিছু পানি পৃষ্ঠের ওপর দিয়ে জলস্রোত বা নদী হিসেবে প্রবাহিত হয়। অবশিষ্ট পানি অনুপ্রবেশ প্রক্রিয়ায় মাটি ভেদ করে নিচে পৃথিবীপৃষ্ঠের নিচে গমন করে ভাদোজ অঞ্চলকে সিক্ত করে এবং ভূগর্ভস্থ শিলাস্তরে পুনরায় সিক্ত করে। এ থেকে যে পানি ভূগর্ভস্থ প্রবাহ হিসেবে সচল থাকে। বারিভূগোলের ভূগর্ভস্থ প্রবাহ সমীকরণ দ্বারা এটি পরিমাপ করা হয়।
ভূগর্ভস্থ পানি উচ্চস্তর থেকে নিম্নস্তরে প্রবাহিত হয়। এই প্রবাহ পৃষ্ঠীয় প্রবাহ, যেমন নদী বা ছড়া যেমন হতে পারে, তেমনি পাথর ও মাটিতে অনুপ্রবেশকৃত অন্তঃপ্রবাহও হতে পারে। বৃষ্টিপাত, মাটির আর্দ্রতা, ভেদনযোগ্যতা, ভূগর্ভস্থ পানির স্তর, বাষ্পায়ন, পৃষ্ঠীয় পানিপ্রবাহের ব্যবহার এবং পৃথিবীপৃষ্ঠ জমাট বাঁধা কিনা ইত্যাদির ওপর পৃষ্ঠপ্রবাহ ও অন্তঃপ্রবাহের পানির পরিমাণ নির্ভর করে। ভূগর্ভস্থ পানির প্রবাহ পানির বিভিন্ন নতিমাত্রা, সাবস্ট্রেটের প্রকারভেদ এবং প্রবাহমুখের বাধার ওপরও ব্যাপকভাবে নির্ভরশীল।
ভূগর্ভস্থ পানি উষ্ণ প্রস্রবণ, চোঁয়ানো বা কুয়ার মাধ্যমে এবং ছড়া, নদী ও সমুদ্রের মাধ্যমে পৃথিবীপৃষ্ঠে প্রত্যাগমন করে। যে উচ্চতায় পানি পৃষ্ঠাভ্যন্তরে প্রবেশ করে, সেই তুলনায় কম উচ্চতায় অভিকর্ষ বা অভিকর্ষজনিত চাপের কারণে পানি পৃষ্ঠে ফিরে আসে। ভূগর্ভস্থ পানি যেমন ধীরে প্রবাহিত হয়, তেমনি ভূগভর্স্থ পানির স্তর পূর্ণ হতেও অনেক সময়ের প্রয়োজন হয়। এ কারণে ভূগর্ভস্থ শিলাস্তরে কয়েক হাজার বছর পর্যন্ত পানি জমা থাকতে পারে। মূলত ভূগর্ভস্থ পানি সমুদ্রের দিকে প্রবাহিত হয়, যেখান থেকে তা পুনরায় পানিচক্রে যুক্ত হতে পারে।
মাটির অসম্পৃক্তাবস্থায় ভূগর্ভস্থ পানি প্রবাহিত হতে পারে। কিন্তু অঞ্চলের মাটি সম্পৃক্ত হলে পানি অধিক দ্রুত প্রবাহত হয়।
অম্লপ্রিয় (অণুজীব)

অম্লপ্রিয় অণুজীব বা অ্যাসিডোফাইল হলো সেই সমস্ত অণুজীব, যারা উচ্চ অম্লীয় পরিবেশে (সাধারণত ২.০ পিএইচ বা তারও নিচে) বেঁঁচে থাকতে পারে। জীববৃক্ষের বিভিন্ন শাখায় এদের পাওয়া যায়। এরা হতে পারে আর্কিব্যাকটেরিয়া, ব্যাকটেরিয়া প্রভৃতি আদিকোষী জীব, এমনকি সুকেন্দ্রিক জীবও অম্লপ্রিয় হতে পারে।
অম্লপ্রিয় অণুজীবের অন্যতম হলো:
অধিকাংশ অম্লপ্রিয় অণুজীব সাইটোপ্লাজমে নিরপেক্ষ বা নিকট-নিরপেক্ষে পিএইচ বজায় রাখতে থেকে প্রোটন নির্গমনে অত্যন্ত দক্ষ বা অভিযোজিত। এই কারণে অভিযোজন প্রক্রিয়ায় আন্তঃকোষীয় প্রোটিনকে অভিযোজন প্রক্রিয়ার সাথে অম্লসহনীয় হতে অভিযোজনের মধ্য দিয়ে যেতে হয়নি। তবে, কিছু অম্লপ্রিয় জীব, যেমন "অ্যাসিটোব্যাকটার অ্যাসিটি" ইত্যাদি ব্যাকটেরিয়ার সাইটোপ্লাজমে অম্লীয় পরিবেশ বজায় থাকায় জিনোমের প্রায় সকল প্রোটিনই অম্লসহনীয়রূপে অভিযোজিত হয়েছে। এই কারণে প্রোটিনের অম্লসহনীয় হওয়ার প্রক্রিয়া সম্পর্কে জানতে "অ্যাসিটিব্যাকটার অ্যাসিটি"কে একটি মূল্যবান অণুজীব হিসেবে গণ্য করা হয়।
নিম্ন পিএইচ মাত্রা সহনীয় প্রোটিনের ওপর গবেষণা থেকে এই অভিযোজন প্রক্রিয়া সম্পর্কে খুবই সামান্য ধারণা পাওয়া গেছে। অধিকাংশ অম্লসহনীয় প্রোটিনে (যেমন পেপসিন বা "সালফোলোবাস অ্যাসিডোক্যালডারিয়াস"-এর সক্সএফ প্রোটিন) ধনাত্মক আধানের গঠন প্রক্রিয়ায় আবেশিত অম্লতার অত্যধিক প্রাচুর্য থাকে, যা নিম্ন পিএইচ মাত্রার অস্থিতিশীলতা প্রতিরোধ করে। এছাড়া অন্যান্য প্রক্রিয়ার মধ্যে রয়েছে দ্রাবক অভিগম্যতার নিম্নমাত্রা এবং ধাতব কো-ফ্যাক্টর বন্ধন ইত্যাদি। বিশেষ ক্ষেত্রে, "নোকার্ডিওপসিস অ্যালবা" নামক জীবে অম্ল স্থিতিশীলতার জন্য এনএপিয়েজ প্রোটিন দ্বারা অম্লীয় অঞ্চল থেকে দূরবর্তী স্থানে অম্ল-সংবেদনশীল লবণ সেতু পুনর্স্থাপন করতে দেখা যায়। গতিশীল অম্লীয় স্থিতিশীলতার এই প্রক্রিয়ায় পিএইচের একটি বৃহৎ পরিসরে (অম্লীয় ও ক্ষারীয় উভয় পরিসরে) প্রোটিনের দীর্ঘায়ুতা বজায় থাকে।
মইস কিন

বায়োটি মইস কিন (, ; জন্ম: ২৮ ফেব্রুয়ারি ২০০০; মইস কিন নামে সুপরিচিত) হলেন একজন ইতালীয় পেশাদার ফুটবল খেলোয়াড়। তিনি বর্তমানে ফ্রান্সের পেশাদার ফুটবল লিগের শীর্ষ স্তর লিগ ১-এর ক্লাব পারি সাঁ-জেরমাঁ এবং ইতালি জাতীয় দলের হয়ে একজন আক্রমণভাগের খেলোয়াড় হিসেবে খেলেন। তিনি মূলত একজন কেন্দ্রীয় আক্রমণভাগের খেলোয়াড় হিসেবে খেললেও মাঝেমধ্যে বাম পার্শ্বীয় খেলোয়াড় অথবা ডান পার্শ্বীয় খেলোয়াড় হিসেবে খেলে থাকেন।
২০০৭ সালে, মাত্র ৭ বছর বয়সে, ইতালীয় ফুটবল ক্লাব আসতির যুব পর্যায়ের হয়ে খেলার মাধ্যমে কিন ফুটবল জগতে প্রবেশ করেন এবং পরবর্তীতে তোরিনো এবং ইয়ুভেন্তুসের যুব দলের হয়ে খেলার মাধ্যমেই তিনি ফুটবল খেলায় বিকশিত হয়েছেন। ২০১৬–১৭ মৌসুমে, ইতালীয় ক্লাব ইয়ুভেন্তুসের মূল দলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেন, যেখানে তিনি ৩ মৌসুম অতিবাহিত করেছেন; ইয়ুভেন্তুসের হয়ে সকল প্রতিযোগিতায় তিনি ২১ ম্যাচে ৮টি গোল করেছেন। মাঝে ১ মৌসুমের জন্য তিনি ধারে ভেরোনায় খেলেছেন। অতঃপর ২০১৯–২০ মৌসুমে তিনি প্রায় ৩৩ মিলিয়ন ইউরোর বিনিময়ে ইংরেজ ক্লাব এভার্টনে যোগদান করেন, যেখানে তিনি ৩১ ম্যাচে ২টি গোল করেছেন। সম্প্রতি ২০২০–২১ মৌসুমে, তিনি এভার্টন হতে ধারে ফরাসি ক্লাব পারি সাঁ-জেরমাঁয় যোগদান করেছেন।
২০১৫ সালে, কিন ইতালি অনূর্ধ্ব-১৫ দলের হয়ে ইতালির বয়সভিত্তিক পর্যায়ে অভিষেক করেছিলেন, যেখানে তিনি ৬ ম্যাচে ২টি গোল করেছিলেন। প্রায় ৩ বছর যাবত ইতালির বয়সভিত্তিক দলের হয়ে খেলার পর, ২০১৮ সালে, ইতালির হয়ে আন্তর্জাতিক পর্যায়ে অভিষেক করেছেন; ইতালির জার্সি গায়ে তিনি এপর্যন্ত ৫-এর অধিক ম্যাচে একাধিক গোল করেছেন। দলগতভাবে, কিন এপর্যন্ত ৫টি শিরোপা জয়লাভ করেছেন, যার সবগুলো তিনি পারি সাঁ-জেরমাঁর হয়ে জয়লাভ করেছেন।
২০১৮ সালের ২০শে নভেম্বর তারিখে, মাত্র ১৮ বছর ৮ মাস বয়সে, কিন মার্কিন যুক্তরাষ্ট্রের বিরুদ্ধে ম্যাচে অংশগ্রহণ করার মাধ্যমে আন্তর্জাতিক ফুটবলে ইতালির হয়ে অভিষেক করেছেন। উক্ত ম্যাচের ৬৩তম মিনিটে আক্রমণভাগের খেলোয়াড় দোমিনিক বেরার্দির বদলি খেলোয়াড় হিসেবে মাঠে প্রবেশ করেন; ম্যাচে তিনি একজন কেন্দ্রীয় আক্রমণভাগের খেলোয়াড় হিসেবে খেলেছেন। ম্যাচটি ইতালি ১–০ গোলের ব্যবধানে জয়লাভ করেছিল। জাতীয় দলের হয়ে অভিষেকের ৪ মাস পর, ইতালির জার্সি গায়ে প্রথম গোলটি করেন; ২০১৯ সালের ২৩শে মার্চ তারিখে, ফিনল্যান্ডের বিরুদ্ধে ম্যাচের দ্বিতীয় গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেন।
আইয়োনীয় উপভাষা

আইয়োনীয় উপভাষা () প্রাচীন গ্রীকের অ্যাটিক – আইয়োনীয় উপভাষা বা পূর্ব গ্রীকের উপভাষা গোষ্ঠী হিসেবে অতীতে বিদ্যমান ছিল।
ধারণা করা হয় আইয়োনীয় উপভাষা খ্রিস্টপূর্ব একাদশ শতাব্দীর প্রথমদিকে গ্রীক অন্ধকার যুগে ডোরিয়ান আক্রমণ এর সময় গ্রীক মূল ভূখণ্ড থেকে এজিয়ান জুড়ে ছড়িয়ে পড়েছিল। প্রাচীন গ্রীসের শেষার্ধে এবং আধুনিক গ্রীসের শুরুর দিকে খ্রিস্টপূর্ব ৫ম শতাব্দীতে এশিয়া মাইনরের মধ্য পশ্চিম উপকূল এবং চিওস ও সামোস দ্বীপপুঞ্জের সমন্বয়ে আইওনিয়া গঠিত হয়। আইয়োনীয় উপভাষা মধ্য এজিয়ান দ্বীপপুঞ্জ এবং অ্যাথেন্সের উত্তরে ইউবোয়ার বিশাল দ্বীপ জুড়ে প্রচলিত ছিল। আয়নীয় উপনিবেশের মাধ্যমে শীঘ্রই এই উপভাষা সিসিলি এবং ইতালির ম্যাগনা গ্র্যাসিয়া সহ উত্তর ইজিয়ান, কৃষ্ণ সাগর এবং পশ্চিম ভূমধ্যসাগর অঞ্চলে ছড়িয়ে পড়ে। আইয়োনীয় উপভাষাকে সাধারণত দুটি প্রধান সময়কাল, প্রাচীন আইয়োনীয় (বা ওল্ড আইওনিয়ান) এবং নব্য আইয়োনীয় (বা নিউ আয়নীয়) বিভক্ত করা হয়। দুই কালের মধ্যবর্তী সময়ের ব্যবধান পরিষ্কারভাবে সংজ্ঞায়িত করা হয়নি, তবে অনুমান করা হয় এটি খ্রিস্টপূর্ব ৬০০ অব্দ হতে পারে।
প্রত্ন-গ্রিক ভাষা ā > আইয়োনীয় ē; ডোরিক, আইলিক ā; অ্যাটিকে ā এর পর e, i, r, তবে ē অন্যত্র। 
প্রত্ন-গ্রিক ভাষা* kʷ এর আগে a, o> আইয়োনীয় k, অ্যাটিক p। 
প্রত্ন-গ্রিক "*ťť" > আইয়োনীয় "ss", অ্যাটিক "tt".
কম্বাইন্ড ক্যাম্পাসেস ও কলেজেস ক্রিকেট দল

কম্বাইন্ড ক্যাম্পাসেস ও কলেজেস (সিসিসি) ওয়েস্ট ইন্ডিজের লিস্ট এ ক্রিকেট ও সাবেক প্রথম-শ্রেণীর ক্রিকেট দল। কেএফসি কাপ নামে পরিচিত ওয়েস্ট ইন্ডিজের রিজিওন্যাল সুপার৫০ ঘরোয়া প্রতিযোগিতায় দলটি খেলে ও সাবেক ক্যারিব বিয়ার কাপ নামে পরিচিত রিজিওন্যাল ফোর ডে কম্পিটিশনে অংশ নিয়েছিল। মূলতঃ পূর্বেকার ওয়েস্ট ইন্ডিজের বিশ্ববিদ্যালয় ক্রিকেট দল নামে পরিচিত এ দলটি ২০০৭-০৮ মৌসুমে গঠন করা হয়। অক্টোবর, ২০০৭ সালে কেএফসি কাপ একদিনের প্রতিযোগিতায় দলটি প্রথম অংশ নেয়।
জানুয়ারি, ২০০৮ সালের ক্যারিব বিয়ার কাপের মাধ্যমে চারদিনের খেলায় দলটি তাদের প্রথম খেলায় অংশ নেয়। প্রথম মৌসুম শেষে দলটি ছয় খেলায় অংশ নিয়ে কেবলমাত্র একটিতে জয় পেয়ে লীগের পয়েন্ট তালিকায় সর্বনিম্ন স্থান দখল করে। দ্বিতীয় মৌসুমে তাদের খেলায় উত্তরণ দেখা যায়। ১২ খেলার মধ্যে চারটিতে জয়ী হয় ও বার্বাডোসের সাথে সমান পয়েন্ট লাভ করে।
২০১১ সালে প্রথম-শ্রেণীর ক্রিকেটে দলটি চমৎকার খেলে ও চূড়ান্ত খেলায় জ্যামাইকার মুখোমুখি হয়। প্রতিযোগিতার ইতিহাসে এটিই দলের তৎকালীন সেরা সাফল্য ছিল। বার্বাডোস, লিওয়ার্ড আইল্যান্ডস, উইন্ডওয়ার্ড আইল্যান্ডস ও গায়ানার বিপক্ষে দলটি জয় পেয়েছিল। কিন্তু, চূড়ান্ত খেলায় শক্তিধর জ্যামাইকার বিপক্ষে তারা মোটেই সুবিধে করতে পারেনি ও পরাজিত হয়। ২০১২ সালের ক্যারিবীয় ৪-দিনের প্রতিযোগিতায় লিওয়ার্ড আইল্যান্ডসের কাছে ইনিংস ও ১৫ রানে পরাজিত হয়ে বিদেয় নেয়।
জুলাই, ২০১৪ সালে ওয়েস্ট ইন্ডিজ ক্রিকেট বোর্ড ঘোষণা করে যে, ২০১৪-১৫ মৌসুমের রিজিওন্যাল ফোর ডে কম্পিটিশনে দলটিকে বাইরে রাখা হবে। মার্চ, ২০১৪ সালে ওয়েস্ট ইন্ডিজ ক্রিকেট বোর্ডের ক্রিকেট পরিচালক রিচার্ড পাইবাসের প্রতিবেদনের সুপারিশমালা বাস্তবায়নে কয়েকটি পরিবর্তনের অন্যতম হিসেবে এ সিদ্ধান্ত নেয়া হয়।
২০১৭ সালে দলের কয়েকজন খেলোয়াড়কে নিয়ে একই ধরনের দল গঠন করা হয়। কম্বাইন্ড ইউনিভার্সিটিজ ও ক্যাম্পাসেস (সিসিসি) নামের দলটি জ্যামাইকা ক্রিকেট অ্যাসোসিয়েশন সুপার লীগ নামীয় নতুন প্রিমিয়ার দুই-দিনের ঘরোয়া ক্রিকেট প্রতিযোগিতায় প্রথমবারের মতো অংশ নেয়।
অক্টোবর, ২০১৮ সালে দলটি ত্রিনিদাদ ও টোবাগো দলকে রিজিওন্যাল সুপার৫০ প্রতিযোগিতার চূড়ান্ত খেলায় পরাজিত করে। এরফলে, প্রথমবারের মতো ঐ প্রতিযোগিতার শিরোপা জয় করতে সক্ষম হয়।
আলী সুলতান

আলী খলিল, আলী সুলতান নামেও পরিচিত, চাগতাই খানাতের খান (রাজত্বকাল- ১৩৪২/১৩৪৩) ছিলেন। তিনি দ্বিতীয় গ্রেট খান ওগেদাইয়ের পুত্র কাদানের বংশধর ছিলেন।
আলী ইয়েসুন তৈমুরের অর্ডো (প্রাসাদ)আক্রমণ করে সিংহাসন কেড়ে নেন। তিনিই প্রথম এবং শেষ ব্যক্তি যিনি কাইডু ও তার ছেলে চাপার রাজত্বের পর চাগতাই খানাতে ওগেদেই কর্তৃত্ব পুনরুদ্ধার করেছিলেন। তার রাজত্বকালে ইসলাম চাগাতাই মঙ্গোলদের সম্পূর্ণ অঞ্চলে ছড়িয়ে পরে।
সিন্ট মার্টেন জাতীয় ফুটবল দল

সিন্ট মার্টেন জাতীয় ফুটবল দল () হচ্ছে আন্তর্জাতিক ফুটবলে সিন্ট মার্টেনের প্রতিনিধিত্বকারী পুরুষদের জাতীয় দল, যার সকল কার্যক্রম সিন্ট মার্টেনের ফুটবলের সর্বোচ্চ নিয়ন্ত্রক সংস্থা সিন্ট মার্টেন ফুটবল অ্যাসোসিয়েশন দ্বারা নিয়ন্ত্রিত হয়। এই দলটি এখন পর্যন্ত ফুটবলের সর্বোচ্চ সংস্থা ফিফার এবং ২০১৩ সাল হতে তাদের আঞ্চলিক সংস্থা কনকাকাফের সদস্য হিসেবে রয়েছে। ১৯৮৯ সালের ২৩শে এপ্রিল তারিখে, সিন্ট মার্টেন প্রথমবারের মতো আন্তর্জাতিক খেলায় অংশগ্রহণ করেছে; সেন্ট ভিনসেন্ট ও গ্রেনাডাইনে অনুষ্ঠিত উক্ত ম্যাচে সিন্ট মার্টেন সেন্ট ভিনসেন্ট ও গ্রেনাডাইনের কাছে ৬–১ গোলের ব্যবধানে পরাজিত হয়েছে।
৩,০০০ ধারণক্ষমতাবিশিষ্ট রাউল ইলিজ স্পোর্টস কমপ্লেক্সে এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় সিন্ট মার্টেনের রাজধানী ফিলিপসবুর্গে অবস্থিত। বর্তমানে এই দলের ম্যানেজারের দায়িত্ব পালন করছেন এলভিস আলবার্টাস এবং অধিনায়কের দায়িত্ব পালন করছেন ফ্লেমস ইউনাইটেডের রক্ষণভাগের খেলোয়াড় লোক্সলি পার্কার।
সিন্ট মার্টেন এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, কনকাকাফ গোল্ড কাপেও সিন্ট মার্টেন এপর্যন্ত একবারও অংশগ্রহণ করতে সক্ষম হয়নি। এছাড়াও, সিন্ট মার্টেন ১৯৯৩ ক্যারিবীয় কাপের গ্রুপ পর্বে অংশগ্রহণ করেছে।
রেমলসি বোলিন, জোভানি লেক, এরিক আর্নো অ্যাকারমান্স, গারউইন লেক এবং লোক্সলি পার্কারের মতো খেলোয়াড়গণ সিন্ট মার্টেনের জার্সি গায়ে মাঠ কাঁপিয়েছেন।
ফিফার সদস্যপদ না থাকার ফলে ফিফা বিশ্ব র‌্যাঙ্কিংয়ে সিন্ট মার্টেনের কোন স্থান নেই। অন্যদিকে, বিশ্ব ফুটবল এলো রেটিংয়ে সিন্ট মার্টেনের সর্বোচ্চ অবস্থান হচ্ছে ১৭৮তম (যা তারা ১৯৮৯ সালে অর্জন করেছিল) এবং সর্বনিম্ন অবস্থান হচ্ছে ২১২। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
টুভালু জাতীয় ফুটবল দল

টুভালু জাতীয় ফুটবল দল () হচ্ছে আন্তর্জাতিক ফুটবলে টুভালুর প্রতিনিধিত্বকারী পুরুষদের জাতীয় দল, যার সকল কার্যক্রম টুভালুর ফুটবলের সর্বোচ্চ নিয়ন্ত্রক সংস্থা টুভালু জাতীয় ফুটবল অ্যাসোসিয়েশন দ্বারা নিয়ন্ত্রিত হয়। এই দলটি এখন পর্যন্ত ফুটবলের সর্বোচ্চ সংস্থা ফিফার সদস্যপদ লাভ করেনি এবং ২০১৩ সাল হতে তাদের আঞ্চলিক সংস্থা ওশেনিয়া ফুটবল কনফেডারেশনের সহযোগী সদস্য হিসেবে রয়েছে। ১৯৭৯ সালের ২৯শে আগস্ট তারিখে, টুভালু প্রথমবারের মতো আন্তর্জাতিক খেলায় অংশগ্রহণ করেছে; ফিজির সুভায় অনুষ্ঠিত উক্ত ম্যাচে টুভালু তাহিতির কাছে ১৮–০ গোলের ব্যবধানে পরাজিত হয়েছে।
১,৫০০ ধারণক্ষমতাবিশিষ্ট টুভালু স্পোর্টস গ্রাউন্ডে এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় টুভালুতে অবস্থিত। বর্তমানে এই দলের ম্যানেজারের দায়িত্ব পালন করছেন লোপাতি তাউপালি এবং অধিনায়কের দায়িত্ব পালন করছেন নাওতির আক্রমণভাগের খেলোয়াড় তাউফাইভা ইওনাতানা।
টুভালু এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, ওএফসি নেশন্স কাপেও টুভালু এপর্যন্ত একবারও অংশগ্রহণ করতে সক্ষম হয়নি। ফিফা বহির্ভূত ফুটবল দলের অংশগ্রহণে আয়োজিত কনিফা বিশ্ব ফুটবল কাপে টুভালু এপর্যন্ত মাত্র ১ বার অংশগ্রহণ করেছে, যেখানে তাদের সেরা সাফল্য হচ্ছে ২০১৮ কনিফা বিশ্ব ফুটবল কাপের ১২তম স্থান অর্জন করা।
আলোপুয়া পেতোয়া, মাও পেনিসুলা, উতা আলে, ভিলামু সেকিফু এবং কাতেপু সিয়েনির মতো খেলোয়াড়গণ টুভালুর জার্সি গায়ে মাঠ কাঁপিয়েছেন।
ফিফার সদস্যপদ না থাকার ফলে ফিফা বিশ্ব র‌্যাঙ্কিংয়ে টুভালুর কোন স্থান নেই। অন্যদিকে, বিশ্ব ফুটবল এলো রেটিংয়ে টুভালুর সর্বোচ্চ অবস্থান হচ্ছে ১৭৮তম (যা তারা ১৯৭৯ সালে অর্জন করেছিল) এবং সর্বনিম্ন অবস্থান হচ্ছে ২১৫। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
ইয়াসিন আরাফাত (ফুটবলার)

ইয়াসিন আরাফাত (জন্ম: ৫ জানুয়ারি ২০০৩) হলেন একজন বাংলাদেশী পেশাদার ফুটবল খেলোয়াড়। তিনি বর্তমানে বাংলাদেশের পেশাদার ফুটবল লিগের শীর্ষ স্তর বাংলাদেশ প্রিমিয়ার লিগের ক্লাব বসুন্ধরা কিংস এবং বাংলাদেশ জাতীয় দলের হয়ে একজন রক্ষণভাগের খেলোয়াড় হিসেবে খেলেন। তিনি মূলত একজন কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে বাম পার্শ্বীয় রক্ষণভাগের খেলোয়াড় হিসেবে খেলে থাকেন। তিনি ফুটবল মাঠে আক্রমণাত্মক মানসিকতা এবং দক্ষতার জন্য পরিচিত।
২০১৭–১৮ মৌসুমে, বাংলাদেশী ক্লাব কদমতলা সংসদের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; কদমতলা সংসদের হয়ে এক মৌসুম অতিবাহিত করার পর ২০১৯–২০ মৌসুমে তিনি সাইফে যোগদান করেছিলেন, যেখানে তিনি ৫২ ম্যাচে ৪টি গোল করেছিলেন। ২০২১–২২ মৌসুমে, তিনি সাইফ হতে বাংলাদেশী ক্লাব বসুন্ধরা কিংসে যোগদান করেছেন।
২০১৭ সালে, ইয়াসিন বাংলাদেশ অনূর্ধ্ব-১৬ দলের হয়ে বাংলাদেশের বয়সভিত্তিক পর্যায়ে অভিষেক করেছিলেন, যেখানে তিনি ৬ ম্যাচে মাত্র ১টি গোল করেছিলেন। প্রায় ২ বছর যাবত বাংলাদেশের বয়সভিত্তিক দলের হয়ে খেলার পর, ২০১৯ সালে, বাংলাদেশের হয়ে আন্তর্জাতিক পর্যায়ে অভিষেক করেছেন; বাংলাদেশের জার্সি গায়ে তিনি এপর্যন্ত ১৮ ম্যাচে ১টি গোল করেছেন।
২০১৭ সালে ইয়াসিন ঢাকা তৃতীয় বিভাগের ফুটবল লিগে কদমতলা সংসদের হয়ে খেলার মাধ্যমে তার জ্যেষ্ঠ পর্যায়ের খেলোয়াড়ি জীবন শুরু করেন। তার অসাধারণ খেলা এবং সম্ভাবনা তাকে শীর্ষ স্তরের ফুটবল ক্লাব সাইফের দৃষ্টি আকর্ষণ করে।
২০১৮–১৯ মৌসুমে ইয়াসিন সাইফের সাথে চুক্তি স্বাক্ষর করার মাধ্যমে শীর্ষ স্তরের ফুটবল লিগে প্রবেশ করেন। ২০১৯ সালের ১৯শে জানুয়ারি তারিখে, তিনি রহমতগঞ্জের বিরুদ্ধে ম্যাচে অংশগ্রহণ করার মাধ্যমে বাংলাদেশ প্রিমিয়ার লিগে অভিষেক করেন। উক্ত ম্যাচে সাইফের ২–১ গোলে জয়ের ম্যাচে তিনি একটি অ্যাসিস্ট করেছেন। বাংলাদেশ প্রিমিয়ার লিগে তার প্রথম মৌসুমে তিনি ২৩ ম্যাচে ৪টি অ্যাসিস্ট করেছেন।
২০২০ সালের ১৭ই ফেব্রুয়ারি তারিখে, ঢাকা মোহামেডানের বিরুদ্ধে ম্যাচের জয়সূচক গোলটি করার মাধ্যমে ইয়াসিন সাইফের হয়ে তার প্রথম গোলটি করেন। এর ২৫ দিন পর ১২ই মার্চ তারিখে, আরামবাগে বিরুদ্ধে ম্যাচের প্রথম গোলটি করেন ইয়াসিন। কোভিড-১৯ এর বৈশ্বিক মহামারীর কারণে স্থগিত হওয়া ২০১৯–২০ মৌসুমে ইয়াসিন ৬ ম্যাচে ২টি গোল করেছেন। ২০১৯ সালে, সাইফ ইয়াসিন আরাফাতের রিলিজ ক্লজ ১ কোটি টাকা নির্ধারণ করে, যার ফলে তিনি রিলিজ ক্লজধারী বাংলাদেশী খেলোয়াড়ে পরিণত হন।
২০১৯ সালের ৩রা অক্টোবর তারিখে, মাত্র ১৬ বছর ৮ মাস বয়সে, ইয়াসিন ভুটানের বিরুদ্ধে ম্যাচে অংশগ্রহণ করার মাধ্যমে আন্তর্জাতিক ফুটবলে বাংলাদেশের হয়ে অভিষেক করেছেন। উক্ত ম্যাচের ৮৬তম মিনিটে রক্ষণভাগের খেলোয়াড় মোহাম্মদ রহমত মিয়ার বদলি খেলোয়াড় হিসেবে মাঠে প্রবেশ করেন; ম্যাচে তিনি একজন বাম পার্শ্বীয় রক্ষণভাগের খেলোয়াড় হিসেবে খেলেছেন। উক্ত ম্যাচে ইয়াসিন ২৫ নম্বর জার্সি পরিধান করেছিলেন। ম্যাচটি বাংলাদেশ ২–০ গোলের ব্যবধানে জয়লাভ করেছিল। জাতীয় দলের হয়ে অভিষেকের ২ বছর ও ১ দিন পর, বাংলাদেশের জার্সি গায়ে প্রথম গোলটি করেছেন; ২০২১ সালের ৪ঠা অক্টোবর তারিখে, ভারতের বিরুদ্ধে ম্যাচের ৭৪তম মিনিটে রাকিব হোসেনের অ্যাসিস্ট হতে বাংলাদেশের হয়ে গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেছেন।
মঙ্গোলিয়া জাতীয় ফুটবল দল

মঙ্গোলিয়া জাতীয় ফুটবল দল () হচ্ছে আন্তর্জাতিক ফুটবলে মঙ্গোলিয়ার প্রতিনিধিত্বকারী পুরুষদের জাতীয় দল, যার সকল কার্যক্রম মঙ্গোলিয়ার ফুটবলের সর্বোচ্চ নিয়ন্ত্রক সংস্থা মঙ্গোলীয় ফুটবল ফেডারেশন দ্বারা নিয়ন্ত্রিত হয়। এই দলটি ১৯৯৮ সাল হতে ফুটবলের সর্বোচ্চ সংস্থা ফিফার এবং একই বছর হতে তাদের আঞ্চলিক সংস্থা এশিয়ান ফুটবল কনফেডারেশনের সদস্য হিসেবে রয়েছে। ১৯৬০ সালের ৩রা অক্টোবর তারিখে, মঙ্গোলিয়া প্রথমবারের মতো আন্তর্জাতিক খেলায় অংশগ্রহণ করেছে; উত্তর ভিয়েতনামের হ্যানয়ে অনুষ্ঠিত উক্ত ম্যাচে মঙ্গোলিয়া উত্তর ভিয়েতনামের কাছে ৩–১ গোলের ব্যবধানে পরাজিত হয়েছে।
৫,০০০ ধারণক্ষমতাবিশিষ্ট এমএফএফ ফুটবল সেন্টারে "নীল নেকড়ে" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় মঙ্গোলিয়ার রাজধানী উলানবাটরে অবস্থিত। বর্তমানে এই দলের ম্যানেজারের দায়িত্ব পালন করছেন রাস্তিস্লাভ বোজিক এবং অধিনায়কের দায়িত্ব পালন করছেন উলানবাটর সিটির রক্ষণভাগের খেলোয়াড় নর্ঝমুগিন ৎসেদেনবাল।
মঙ্গোলিয়া এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, এএফসি এশিয়ান কাপেও মঙ্গোলিয়া এপর্যন্ত একবারও অংশগ্রহণ করতে সক্ষম হয়নি। অন্যদিকে, এএফসি সলিডারিটি কাপে মঙ্গোলিয়া এপর্যন্ত মাত্র ১ বার অংশগ্রহণ করেছে, যেখানে তারা শুধুমাত্র গ্রুপ পর্বে অংশগ্রহণ করতে পেরেছিল।
গারিদমাগনাই বায়াসগালান, লুম্বেনগারাভ দনোরোভিন, ৎসেন্দ-আয়ুশ খুরেলবাটর, নিয়াম-অসোর নারাবোলদ এবং বায়াসগালাঙ্গিন গারিদামগনির মতো খেলোয়াড়গণ মঙ্গোলিয়ার জার্সি গায়ে মাঠ কাঁপিয়েছেন।
ফিফা বিশ্ব র‌্যাঙ্কিংয়ে, ২০১১ সালের আগস্ট মাসে প্রকাশিত র‌্যাঙ্কিংয়ে মঙ্গোলিয়া তাদের ইতিহাসে সর্বপ্রথম সর্বোচ্চ অবস্থান (১৬০তম) অর্জন করে এবং ২০১৫ সালের জুলাই মাসে প্রকাশিত র‌্যাঙ্কিংয়ে তারা ২০৫তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে মঙ্গোলিয়ার সর্বোচ্চ অবস্থান হচ্ছে ২০৫তম (যা তারা সর্বপ্রথম ২০১১ সালে অর্জন করেছিল) এবং সর্বনিম্ন অবস্থান হচ্ছে ২২৫। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
আলী হোসেন (সঙ্গীতজ্ঞ)

আলী হোসেন (২৩ মার্চ ১৯৪০ - ১৬ ফেব্রুয়ারি ২০২১) একজন বাংলাদেশী সুরকার ও সঙ্গীত পরিচালক ছিলেন। পাঁচ দশকের কর্মজীবনে তিনি অসংখ্য জনপ্রিয় গানের সুর ও সঙ্গীতায়োজন করেছেন। তার সুরারোপিত উল্লেখযোগ্য গান হল "হলুদ বাটো মেন্দি বাটো", "অশ্রু দিয়ে লেখা এ গান", "আরে ও প্রাণের রাজা" ও "কত যে তোমাকে বেসেছি ভালো"। তিনি "ব্যাথার দান" চলচ্চিত্রের সঙ্গীত পরিচালনার জন্য শ্রেষ্ঠ সঙ্গীত পরিচালক বিভাগে জাতীয় চলচ্চিত্র পুরস্কার অর্জন করেন।
আলী হোসেন ১৯৪০ সালের ২৩শে মার্চ তৎকালীন ব্রিটিশ ভারতের (বর্তমান বাংলাদেশ) কুমিল্লা জেলায় জন্মগ্রহণ করেন। তার পিতার চাকরির কারণে তিনি পাকিস্তানের করাচিতে পড়াশোনা করেন। সেখানে নজরুল একাডেমিতে সহকারী শিক্ষক হিসেবে কাজ করেছেন। এই একাডেমিতে চাকরির সুবাদে তিনি সেখানকার জনপ্রিয় সঙ্গীতের শিক্ষক পিয়ার খানের নিকট গানের তালিম নিয়েছেন।
মুস্তাফিজ পরিচালিত "ডাক বাবু" (১৯৬৬) চলচ্চিত্রের মধ্য দিয়ে সুরকার হিসেবে আলী হোসেনের চলচ্চিত্রে অভিষেক হয়। এই চলচ্চিত্রে শাহনাজ রহমতুল্লাহর গাওয়া "হলুদ বাটো মেন্দি বাটো" এবং সৈয়দ আব্দুল হাদীর গাওয়া "চাতুরী জানে না মোর বধূয়া" গান দুটি জনপ্রিয়তা লাভ করে। ১৯৬০-এর দশকে তিনি ঢাকা থেকে উর্দু ভাষায় নির্মিত "ছোট সাহেব" (১৯৬৭), "কুলি" (১৯৬৮), "দাগ" (১৯৬৯), ও "আনাড়ি" (১৯৬৯) চলচ্চিত্রের সঙ্গীত পরিচালনা করেন। ১৯৬৯ সালে "নতুন নামে ডাকো" ও "অবাঞ্ছিত" চলচ্চিত্রের সুরারোপ করেন। "নতুন নামে ডাকো" চলচ্চিত্রের "কে তুমি এলে গো আমার এ জীবনে" গানটি জনপ্রিয়তা লাভ করে।
১৯৭০-এর দশকে তার সুরারোপিত "অশ্রু দিয়ে লেখা" (১৯৭২) চলচ্চিত্রের "অশ্রু দিয়ে লেখা এ গান" এবং "বাদশা" (১৯৭৫) চলচ্চিত্রের "আরে ও প্রাণের রাজা" গানগুলো জনপ্রিয়তা লাভ করে। তিনি ১৯৮৯ সালে কামাল আহমেদ পরিচালিত "ব্যথার দান" চলচ্চিত্রের সঙ্গীত পরিচালনার জন্য শ্রেষ্ঠ সঙ্গীত পরিচালক বিভাগে জাতীয় চলচ্চিত্র পুরস্কার অর্জন করেন।
আলী হোসেনের স্ত্রী সালেহা খাতুন। এই দম্পতির একমাত্র পুত্র আসিফ হোসেন। আলী হোসেন ২০২১ সালের ১৬ই ফেব্রুয়ারি ৮১ বছর বয়সে মার্কিন যুক্তরাষ্ট্রের ম্যাসাচুসেটস অঙ্গরাজ্যের বস্টনের এক হাসপাতালে চিকিৎসাধীন অবস্থায় মৃত্যুবরণ করেন। তিনি ফুসফুসের ক্যান্সারে ভুগছিলেন।
চতুরঙ্গপত্তনম

চতুরঙ্গপত্তনম বা সাদ্রাজ দক্ষিণ ভারতের তামিলনাড়ু রাজ্যে অবস্থিত চেঙ্গলপট্টু জেলার একটি পুর অঞ্চল। করমণ্ডল উপকূল বরাবর এটি চেন্নাই শহর থেকে ৭০ কিলোমিটার দক্ষিণে অবস্থিত৷ কালবক্কম ও পুদুপত্তনম শহরদুটি এর অতিনিকটে অবস্থিত৷
সাদরাস থেকে প্রাপ্ত সবচেয়ে পুরাতন শিলালেখটি ১৩৫৯ খ্রিস্টাব্দের সময়কালীন৷ লেখ অনুযায়ী তৎকালীন শম্ভুবরায় বংশের পরাক্রমশালী সেনাধ্যক্ষের নামানুসারে এই স্থানের নাম ছিলো রাজনারায়ণপত্তনম৷ এই স্থানে অবস্থিত একটি বিষ্ণু মন্দিরের কারণে পরবর্তীকালে এই স্থানটির নাম হয় চতুরবাসকনপত্তনম৷ এই নাম থেকেই পরবর্তীকালে চতুরঙ্গপত্তনম নাম এবং সংক্ষেপে চতুরাই নামটি এসেছে৷ পরে ওলন্দাজ উপনিবেশের সময় তারা নামের বিকৃতি ঘটিয়ে সাদরাস নাম দেয়৷
বর্তমান চতুরঙ্গপত্তনম খ্রিস্টীয় সপ্তদশ শতাব্দীর সময়কালীন ওলন্দাজ করমণ্ডলের অংশ ছিল৷ এটি পূর্বে অতিসূক্ষ্ম মসলিন কাপড়, মুক্তা ও ভোজ্য তেল বিপণনের কেন্দ্র ছিল৷ ওলন্দাজদের অর্থনৈতিক লাভের জন্য তারা নির্মাণ করেন চমৎকার সাদরাস দুর্গ৷ দুর্গে বিস্তীর্ণ প্রাঙ্গণ, বড় শস্যগোলা, হাতিতে চড়ার জন্য স্থায়ী বন্দোবস্ত এখনো রয়েছে৷ ১৮১৮ খ্রিস্টাব্দে ব্রিটিশ বাহিনী আক্রমণ করলে এই দুর্গ বেশ ক্ষয়প্রাপ্ত হয়৷ ওলন্দাজরা পরাজিত হলে এখানে ব্রিটিশ ইস্ট ইন্ডিয়া কোম্পানির কর্তৃত্ব প্রতিষ্ঠিত হয়৷ আসন্ন ধ্বংসপ্রবণা প্রতিরোধ করতে বর্তমানে এই দুর্গটির রক্ষণাবেক্ষণের দায়িত্বে রয়েছে ভারতীয় পুরাতত্ত্ব সর্বেক্ষণ বিভাগ৷ পুরাতাত্ত্বিক গবেষণার বিভিন্ন দিক উন্মোচনে ২০০৩ খ্রিস্টাব্দে দূর্গটির বৃহত্তর সংস্কার করা হয়৷ ব্রিটিশ কোম্পানি ও ওলন্দাজদের মধ্যে প্রথম যুদ্ধটি এখানেই হয়েছিল, যা সাদরাসের যুদ্ধ নামে পরিচিত৷ দুর্গে রয়েছে একটি গোরস্থান এবং ১৬২০থেকে ১৭৬৯ খ্রিস্টাব্দের মধ্যে দাফন করা বহু সুসজ্জিত কবর৷
অতিসম্প্রতি মাদ্রাজ পারমাণবিক বিদ্যুৎ কেন্দ্র ও ইন্দিরা গান্ধী সেন্টার ফর এটোমিক রিসার্চ নিকটবর্তী কালবক্কমে থাকার কারণে চতুরঙ্গপত্তনম আলাদাভাবে পরিচিতি পেয়েছে৷
হিলদুর গুদনাদোত্তির

হিলদুর ইংভেলদারদোত্তির গুদনাদোত্তির (আইসল্যান্ডীয়: Hildur Guðnadóttir, "হিলদ্যুর গ্যুদনাদৌত্তির"; জন্ম ৪ সেপ্টেম্বর ১৯৮২) একজন আইসল্যান্ডীয় সঙ্গীতজ্ঞ ও সুরকার। ধ্রুপদী চেলোবাদক হিসেবে প্রশিক্ষিত গুদনাদোত্তির প্যান সোনিক, থ্রোবিং গ্রিস্টল, মাম ও স্ত্রোর্সভেইত নিক্স নল্টেস সঙ্গীত দলের সাথে চেলো বাজিয়ে থাকেন ও গান রেকর্ড করে থাকেন। তিনি অ্যানিমেল কালেক্টিভ এবং সুন ও সঙ্গীত দলের সাথে সঙ্গীত সফর করেছেন। তিনি এককভাবেও সুর সৃষ্টি করেছেন।
হিলদুর চলচ্চিত্র ও টেলিভিশনে সুরারোপ করে আন্তর্জাতিক অঙ্গনে পরিচিতি অর্জন করেন। তার উল্লেখযোগ্য কাজগুলো হল মারপিটধর্মী উত্তেজনাপূর্ণ চলচ্চিত্র "সিকারিও: ডে অব দ্য সোলদাদো" (২০১৮) এবং এইচবিওর মিনি ধারাবাহিক "চেরনোবিল" (২০১৯)। "চেরনোবিল"-এ তার কাজের জন্য তিনি একটি প্রাইমটাইম এমি পুরস্কার, একটি বাফটা পুরস্কার ও একটি গ্র্যামি পুরস্কার অর্জন করেন। ২০১৯ সালে তিনি মনস্তাত্ত্বিক থ্রিলার চলচ্চিত্র "জোকার"-এর সুরারোপের জন্য শ্রেষ্ঠ মৌলিক সুর বিভাগে একাডেমি পুরস্কার অর্জন করেন। এছাড়া তিনি এই কাজের জন্য শ্রেষ্ঠ মৌলিক সুর বিভাগে গোল্ডেন গ্লোব পুরস্কার ও শ্রেষ্ঠ মৌলিক সঙ্গীত বিভাগে বাফটা পুরস্কার অর্জন করেন। তিনি এই তিনটি পুরস্কার বিজয়ী প্রথম একক নারী সুরকার।
২০১৯ সালে তিনি টড ফিলিপস পরিচালিত মনস্তাত্ত্বিক থ্রিলার চলচ্চিত্র "জোকার"-এর সুরারোপ করেন। এই কাজের জন্য তিনি ভেনিস চলচ্চিত্র উৎসব থেকে প্রেমিও সাউন্ডট্র্যাক স্টার পুরস্কার অর্জন করেন। এছাড়া তিনি শ্রেষ্ঠ মৌলিক সুর বিভাগে গোল্ডেন গ্লোব পুরস্কার, ও শ্রেষ্ঠ মৌলিক সঙ্গীত বিভাগে বাফটা পুরস্কার অর্জন করেন। ৯২তম একাডেমি পুরস্কার আয়োজনে তিনি শ্রেষ্ঠ মৌলিক সুর বিভাগে একাডেমি পুরস্কার অর্জন করেন। যার ফলে তিনি এই তিনটি পুরস্কার বিজয়ী প্রথম একক নারী সুরকার। এছাড়া তিনি অস্কার বিজয়ী প্রথম আইসল্যান্ডীয় ব্যক্তি।
গুদনাদোত্তির সারা পলি নির্মিত "উইমেন টকিং" (২০২২) চলচ্চিত্রে সুরারোপ করে শ্রেষ্ঠ মৌলিক সুর বিভাগে আরেকটি গোল্ডেন গ্লোব পুরস্কারের মনোনয়ন লাভ করেন।
শেন মোজলি

শেন আকিল রিচার্ড মোজলি (; জন্ম: ১১ এপ্রিল, ১৯৯৪) বার্বাডোসের ক্রাইস্টচার্চ এলাকায় জন্মগ্রহণকারী ওয়েস্ট ইন্ডিয়ান আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য তিনি। ২০২০-এর দশকের সূচনালগ্ন থেকে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করছেন। ফেব্রুয়ারি, ২০২১ সালে ওয়েস্ট ইন্ডিজের পক্ষে আন্তর্জাতিক ক্রিকেটে অভিষেক ঘটে তার।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে বার্বাডোস দলের প্রতিনিধিত্ব করেন। দলে তিনি মূলতঃ বামহাতি ব্যাটসম্যান হিসেবে খেলছেন ‘মোজেস’ ডাকনামে পরিচিত শেন মোজলি। এছাড়াও, ডানহাতে মিডিয়াম বোলিংয়ে পারদর্শী তিনি।
২০১৭ সাল থেকে শেন মোজলি’র প্রথম-শ্রেণীর খেলোয়াড়ী জীবন চলমান রয়েছে। ক্রিকেটপ্রিয় পরিবারের সন্তান তিনি। তার কাকা হলাম মোজলি সমারসেটের অন্যতম খেলোয়াড় হিসেবে ৫৫৭টি প্রথম-শ্রেণীর উইকেট লাভ করেছেন। ওয়েস হল, ক্লাইড ওয়ালকট, কার্লোস ব্রাদওয়েট, ক্রিস জর্দান ও ক্রেগ ব্রেদওয়েটের ন্যায় তারকা খেলোয়াড় এবং আন্তর্জাতিক পপস্টার রিয়ানা’র সাবেক বিদ্যালয় বার্বাডোসের কম্বারমেয়ার স্কুলে অধ্যয়ন করেছেন তিনি।
২৬ অক্টোবর, ২০১৭ তারিখে বার্বাডোস দলের সদস্যরূপে ব্রিজটাউনে অনুষ্ঠিত রিজিওন্যাল ফোর ডে কম্পিটিশনে অংশগ্রহণের মাধ্যমে তার প্রথম-শ্রেণীর ক্রিকেটে অভিষেক ঘটে। ৪ অক্টোবর, ২০১৮ তারিখে একই দলের সদস্যরূপে রিজিওন্যাল সুপার৫০ প্রতিযোগিতা হিসেবে লিস্ট এ ক্রিকেটে অভিষেক হয় তার।
নেলসনে নিউজিল্যান্ড এ দলের বিপক্ষে ১১০ ও ৫৪ রান তোলার অল্প কিছুদিন পরই তাকে ওয়েস্ট ইন্ডিজ দলে খেলার জন্যে আমন্ত্রণ জানানো হয়। ঐ সময়ে বার্বাডোসের পক্ষে তিনি তিনটি প্রথম-শ্রেণীর ক্রিকেট মৌসুম অতিবাহিত করেন। ২০১৭-১৮ মৌসুমে প্রথম খেলতে নেমে ৬৪৩ রান তুলে প্রতিযোগিতার তৃতীয় সর্বোচ্চ রান সংগ্রাহকে পরিণত হন। পরের দুই মৌসুমে চার শতাধিক প্রথম-শ্রেণীর রান সংগ্রহ করেন। ২০১৯-২০ মৌসুমে কোভিড-১৯ মহামারির কারণে প্রথম-শ্রেণীর ক্রিকেট মৌসুম ব্যাহত হয়। মহামারি চলাকালে ওয়েস্ট ইন্ডিজের সংরক্ষিত খেলোয়াড়ের মর্যাদাপ্রাপ্ত হন ও ইংল্যান্ড গমনার্থে দলে রাখা হয়। এরপর, নিউজিল্যান্ডের মাটিতে শতরানের কল্যাণেই মূলতঃ বাংলাদেশ সফরে দলে অন্তর্ভুক্ত করা হয়।
বার্বাডোসের বামহাতি উদ্বোধনী ব্যাটসম্যান শেন মোজলি ধারাবাহিক ও ধৈর্য্যশীলতার পরিচয়ের কারণে পরিচিতি পান। ওয়েস্ট ইন্ডিজ ক্রিকেটের তরুণ খেলোয়াড়দের অন্যতম তিনি। কোভিড-১৯ বৈশ্বিক মহামারির কারণে দলের বেশ কয়েকজন জ্যেষ্ঠ খেলোয়াড়ের বাংলাদেশ গমনে অস্বীকৃতির কারণে বেশ কয়েকজন নতুন খেলোয়াড়ের অন্যতম হিসেবে তাকে টেস্ট দলে রাখা হয়।
সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন শেন মোজলি ৩ ফেব্রুয়ারি, ২০২১ তারিখে চট্টগ্রামে স্বাগতিক বাংলাদেশ দলের বিপক্ষে টেস্ট ক্রিকেটে অভিষেক ঘটে তার। এখনো তাকে কোন ওডিআইয়ে অংশগ্রহণ করার সুযোগ দেয়া হয়নি।
জুন, ২০২০ সালে ইংল্যান্ড গমনার্থে ওয়েস্ট ইন্ডিজের টেস্ট দলের এগারোজন সংরক্ষিত খেলোয়াড়ের অন্যতম হিসেবে মনোনীত হন। মে, ২০২০ সালে ঐ টেস্ট সিরিজটি শুরু হবার কথা থাকলেও কোভিড-১৯ বৈশ্বিক মহামারির কারণে তা জুলাই, ২০২০ সালে পিছিয়ে নেয়া হয়।
ডিসেম্বর, ২০২০ সালে বাংলাদেশ গমনার্থে ওয়েস্ট ইন্ডিজের টেস্ট দলে তাকে ঠাঁই দেয়া হয়। ৩ ফেব্রুয়ারি, ২০২১ তারিখে চট্টগ্রামে অনুষ্ঠিত সিরিজের প্রথম টেস্টে স্বাগতিক বাংলাদেশের বিপক্ষে তার অভিষেক পর্ব সম্পন্ন হয়। ঐ টেস্টে তার দল তিন উইকেটের ব্যবধানে বিজয়ী হয়।
টোকারি গান

টোকারি গান হল একপ্রকার অসমীয়া লোকগান। টোকারি নামে বাদ্যযন্ত্র সহযোগে এই গান গাওয়া হয় বলে একে টোকারি গান বলা হয়। একদিকে লোক-বিশ্বাস ও অন্যসিকে আধ্যাত্মিক বিশ্বাস নিয়ে এই গানসমূহ রচিত হয় এবং ব্যক্তি ও স্থানভেদে এগুলো কিছুটঅ ভিন্ন হয়। টোকারি গান অসমীয়া লোক-সাহিত্যের এক বৈশিষ্ট্যপূর্ণ শিল্পকলা। এই গানসমূহতে তন্ত্র এবং দেহ-তত্ত্বের চর্চা করা হয়। কোনো রচয়িতা গানের মাঝে শিব-পার্বতীর গুণ গাইছে, কোনোজন আবার মানবদেহকে টোকারির সাথে তুলনা করে গান রচনা করেছে। টোকারি গান বহু প্রাচীনকাল থেকে অসমীয়া সমাজ জীবনে প্রচলিত।
টোকারি আঙুলের সাহায্যে আঘাত করে বাজানো একপ্রকার বাদ্যযন্ত্র যা ভারতের আসাম প্রদেশের লোকজ বাদ্যযন্ত্র। আসামের বিভিন্ন অঞ্চলে প্রচলিত তার জাতীয় বাদ্যযন্ত্র সমূহের ভিতরে টোকারির ব্যবহার ও জনপ্রিয়তাই অধিক বলে জানা যায়। এটি আসামের প্রাচীন লোকবাদ্য। আসামের নিম্ন এলাকায় প্রচলিত আরেকটি বাদ্যযন্ত্র একধরনের লোকবাদ্য দোতারার সঙ্গে এর বেশ মিল দেখতে পাওয়া যায়। তবে টোকারির আকার দোতোরার চেয়ে কিছুটা বড় ও ভারী হয়। চীনের একটি বাদ্যযন্ত্র রুয়ান ()-এর সাথেও এর অনেকখানি সাদৃশ্য রয়েছে। অনুমান করা হয় যে টোকারি নামটির উত্‍পত্তি হয়েছে "টোকর" শব্দ থেকে, অর্থাৎ‍ টোকর দেওয়ার ফলে শব্দ সৃষ্টি হওয়ার জন্যেই এই বাদ্যের নাম টোকারি রাখা হয়েছে।
সেলাহ পর্বত (সৌদি আরব)

সেলাহ ( ) আধুনিক সৌদি আরবের মদিনার একটি পর্বত।
সৌদি আরবের মদিনা পৌরসভা শহরের " সাতটি মসজিদের জেলা" এর মাউন্ট সেলা। সেলার অর্থ "কাটা", কারণ পর্বতটি দেখে মনে হয় যে এটি বেশ কয়েকবার কাটা হয়েছে। 
খন্দকের যুদ্ধে ইসলামের নবী মুহাম্মদ সেলা পর্বতে বিজয়ের জন্য আল্লাহের কাছে প্রার্থনা করেছিলেন। মুহাম্মদ (সা:) - এর কয়েকটি হাদীসে মাউন্ট "সেলাহ এর" উল্লেখ করা হয়েছে। যেমন; বৃষ্টির জন্য প্রার্থনা, কাব বিন মালিকের জন্যে ক্ষমা প্রার্থনা। 
আল-হামদানী তাঁর"আরবীয় উপদ্বীপের ভূগোল" গ্রন্থে মুহাম্মদের ১৫০ বছর পরে একে মদীনা শহরের অংশ হিসাবে উল্লেখ করেছেন। তাঁর নাম এবং তাঁর সঙ্গীদের নাম উমর ও আলীর নাম পাহাড়ের চূড়ায় একটি পাথরে খোদাই করা আছে। 
বাইবেলে সেলা উল্লেখ করা হয়েছে, যা ইসলামের নবীকেও উল্লেখ করতে হয়ে থাকতে পারে:
১১ অরণ্য ও তার শহরগুলো তাদের কণ্ঠস্বর তুলে ধরতে দিন;
যে সব বসতিতে কেদার বাস করে তারা আনন্দ করুক।
সেলা-র লোকেরা যেন আনন্দে গান গাইতে পারে।
পাহাড়ের চূড়া থেকে তাদের চিৎকার করতে দাও।
১২ তারা যেন প্রভুর মহিমা কীর্তন করে
এবং দ্বীপে তার প্রশংসা ঘোষণা করেন।
১৩ প্রভু চ্যাম্পিয়নের মত বের হবেন,
যোদ্ধার মত সে তার উৎসাহ জাগিয়ে তুলবে;
চিৎকার করে সে যুদ্ধের আর্তনাদ করবে ।
এবং তার শত্রুদের উপর বিজয় লাভ করবে।
মুসলমানরা বলে যে ইহুদিরা সেলা পর্বতের নিকটে মদিনায় বাস করছিল কারণ তারা এই ভবিষ্যদ্বাণীটি পড়েছিল এবং তারা জানত যে একজন নবী আসছেন। এ কারণে বনু কুরাইজার সাথে কোন যুদ্ধ হলে তারা বলত যে আমাদের নবীর সময় আসন্ন, তিনি আমাদের সাথে তোমাদের বিরুদ্ধে লড়াই করবেন।
তবে বেশিরভাগ খ্রিস্টান এবং ইহুদিরা যিশাইয় ৪২ এর সেলেকে আধুনিক যুগের জর্দানের এডনের সেলার উল্লেখ হিসাবে বিবেচনা করে যা প্রাচীন কেদারে অবস্থিত।
২০২১ দক্ষিণ আফ্রিকা ক্রিকেট দলের আয়ারল্যান্ড সফর

দক্ষিণ আফ্রিকা ক্রিকেট দল তিনটি একদিনের আন্তর্জাতিক এবং তিনটি টুয়েন্টি২০ আন্তর্জাতিক খেলার জন্য আয়ারল্যান্ড সফর করে, যা জুলাই ২০২১-এ অনুষ্ঠিত হয়।
২০২১ জিম্বাবুয়ে ক্রিকেট দলের আয়ারল্যান্ড সফর

জিম্বাবুয়ে পুরুষ ক্রিকেট দল তিনটি একদিনের আন্তর্জাতিক (ওডিআই) ম্যাচ ও পাঁচটি টোয়েন্টি২০ আন্তর্জাতিক (টি২০আই) ম্যাচ খেলতে ২০২১ সালের আগস্ট ও সেপ্টেম্বর মাসে আয়ারল্যান্ড সফর করে। ওডিআই সিরিজটি ২০২০–২০২৩ আইসিসি পুরুষ ক্রিকেট বিশ্বকাপ সুপার লিগের একটি অংশ হিসেবে খেলা হয়। ক্রিকেট আয়ারল্যান্ড ২০২১ সালের ফেব্রুয়ারি মাসে সফরের সূচি নিশ্চিত করে। প্রথমে শুধু তিনটি টি২০আই ম্যাচ আয়োজনের কথা থাকলেও পাকিস্তানের বিপক্ষে আয়ারল্যান্ডের কিছু পরিকল্পিত ম্যাচ বাতিল হয়ে যাওয়ার কারণে সিরিজটিতে আরও দুটি টি২০আই ম্যাচ যোগ করা হয়।
সফরকারী দলের কোয়ারেন্টিন সম্পর্কিত জটিলতার কারণে সিরিজটির সূচিতে পরিবর্তন আসবে বলে ক্রিকেট আয়ারল্যান্ড ২০২১ সালের ২২ জুলাই ঘোষণা দেয়। তাদের লক্ষ্য ছিল ২০২১ সালের আগস্ট ও সেপ্টেম্বর মাসে সিরিজটিকে স্থানান্তরিত করা। জিম্বাবুয়ে ক্রিকেট আগস্টের ১৯ তারিখ দেশ ছাড়ার প্রস্তাব দিয়ে আয়ারল্যান্ড সফরের জন্য সরকারের কাছ থেকে অনুমতি প্রার্থনা করে। ২০২১ সালের ৫ আগস্ট ক্রিকেট আয়ারল্যান্ড সিরিজ শুরুর তারিখ ২৭ আগস্ট হিসেবে ঘোষণা করে সিরিজের নতুন সূচি নিশ্চিত করে।
টি২০আই সিরিজে আয়ারল্যান্ড ৩–২ ব্যবধানে জয়ী হয়। ওডিআই সিরিজটি ১–১ ব্যবধানে ড্র হয়।
প্রথম টি২০আই ম্যাচ খেলার সময় চোট পাওয়ায় কার্টিস ক্যাম্ফার আয়ারল্যান্ডের ওডিআই দল থেকে ছিটকে যান। তাঁর পরিবর্তে শেন গেটকেটকে আয়ারল্যান্ডের ওডিআই দলে নেয়া হয়।
উমাশঙ্কর বন্দ্যোপাধ্যায়

উমাশঙ্কর বন্দ্যোপাধ্যায় ( ২৫ মে, ১৯৪৮ — ২৫ ডিসেম্বর, ১৯৭৫) একজন বাঙালি কবি।
উমাশঙ্কর বন্দ্যোপাধ্যায় পশ্চিমবঙ্গের উত্তর চব্বিশ পরগণা জেলার ভাটপাড়ায় জন্মগ্রহণ করেন। ১৯৭০ সালে তিনি বি এ পাশ করে যাদবপুর বিশ্ববিদ্যালয় থেকে তূলনামূলক সাহিত্যে এম এ পাশ করেন ১৯৭৩ সালে। সাপ্তাহিক বসুমতীর কর্মী ছিলেন কিছুকাল। এছাড়া তিনি "বাঙলা সাহিত্য পত্র" সম্পাদনা করেছেন। বাঙলাদেশের কবি মণিকা রহমানকে বিবাহ করায় সমাজে বিতর্ক সৃষ্টি হয়। প্রবল দারিদ্রে, রোগভোগে অল্প বয়েসে মারা যান কবি উমাশঙ্কর। তার রচিত কাব্যগ্রন্থ "শেফালী", "বসন্তে একাকী", "ব্লাড ক্যানসার", "গুলিবিদ্ধ রবীন্দ্রনাথ" ইত্যাদি।
বিনোদপুর ডিগ্রি কলেজ

বিনোদপুর ডিগ্রি কলেজ বাংলাদেশের মাগুরা জেলার মহম্মদপুর উপজেলার একটি শিক্ষাপ্রতিষ্ঠান। এটি বিনোদপুর ইউনিয়নে অবস্থিত। এটি ১৯৯৪ সালে স্থাপিত হয়।
মাগুরা জেলার মহম্মদপুর উপজেলাধীন ২নং বিনোদপুর ইউনিয়নের অর্ন্তগত বিনোদপুর গ্রামে অবস্থিত। এই কলেজ ১৯৯৪ সালে স্থাপিত হয়।
৪.৫ একর জমির উপর ৩টি পাঁকা ভবন, ১টি চারতল ভবন, ১টি দ্বীতল ভবন এবং ১টি টিন সেট ভবন নিয়ে মূল কলেজটি অবস্থিত। কলেজের চারপাশে আবাদী জমি এবং পাঁকা সড়ক রয়েছে।
বর্তমানে বিনোদপুর কলেজে সর্বমোট ছাত্র-ছাত্রীর সংখ্যা ১,৫৩০ জন । এই প্রতিষ্ঠানে ৫৭জন শিক্ষক কর্মচারীর সমন্বয়ে গঠিত।
কলেজে চলমান কোর্সসমূহ হচ্ছেঃ